Apa isu sebenar bukan Islam kritik laksana Modul Hadis 40?

Oleh Athirah Huda Zalhe

BANGI, 21 Safar 1445H, Khamis –  Semua pihak khususnya orang Islam digesa supaya tidak meragui usaha kerajaan melaksanakan Modul Penghayatan Hadis 40 Imam Nawawi, meskipun wujud suara sumbang badan bukan kerajaan (NGO) bukan Islam yang menolak silibus itu.

Presiden BERJASA, Haji Zamani Ibrahim menegaskan bahawa pelaksanaan modul itu selari dengan Perlembagaan yang memperuntukkan kedudukan Islam sebagai agama Persekutuan.

Malah, tegasnya, modul berkenaan secara jelas dikhususkan pelaksanaannya di kalangan guru dan murid beragama Islam. tanpa membabitkan Sekolah Jenis Kebangsaan (SJK) Cina dan India.

Atas dasar itu, Zamani menggesa NGO-NGO bukan Islam yang lantang mengkritik usaha ini supaya tidak campur tangan dan berhenti mempolitikkan isu pelaksanaan modul berkenaan.

“Apa isu sebenarnya yang hendak disuarakan oleh NGO bukan Islam ini terhadap silibus Hadis 40? Ia bukan dilaksanakan di semua sekolah, tetapi hanya di sekolah agama.

“Saya menyeru dalam konteks ini, NGO-NGO bukan Islam jangan cuba campur tangan dalam isu yang ada termaktub dalam jaminan Perlembagaan negara kita. Apa masalahnya?

“Orang Islam hendak beramal dengan hadis nabi mereka, orang Islam hendak beramal dengan al-Quran, tiada salahnya dari undang-undang,” katanya dalam video yang dimuatnaik di Facebook, hari ini.

Dalam pada itu, Zamani turut berharap supaya pelaksanaan silibus itu diterapkan sebaiknya dalam kalangan murid, meliputi kefahaman mengikut tafsiran sebenar oleh ulama-ulama hadis.

“Semangat ataupun bentuk susuk tubuh yang hendak dilahirkan oleh Hadis 40 itu mestilah lahir daripada kefahaman hadis yang sebenar.

“Jadi apa sahaja pentafsiran yang dibuat oleh ulama hadis terhadap Hadis 40, itulah sepatutnya difahami oleh anak murid dan akhirnya akan munc susuk tubuh yang benar-benar tepat mengikut kefahaman hadis itu.

“Bukannya kefahaman yang dibuat mengikut kepala atau kepentingan individu, parti, kumpulan tetapi ia adalah kepentingan untuk umat Islam itu sendiri,” katanya.

Sebelum ini, Kementerian Pendidikan (KPM) memaklumkan program rintis Modul Penghayatan Hadis 40 Imam Nawawi akan dilaksanakan dengan melibatkan guru dan murid beragama Islam di 61 Sekolah Menengah Kebangsaan Agama (SMKA) dan 228 Sekolah Agama Bantuan Kerajaan (SABK) seluruh negara.

Ia dilancarkan pada 19 Ogos dan diperkenalkan untuk memupuk kefahaman dan penghayatan hadis bermula di peringkat sekolah.

Meskipun telah dijelaskan bahawa pelaksanaan modul itu hanya untuk guru dan pelajar beragama Islam, ia tetap menjadi polemik khususnya dalam kalangan bukan Islam sehingga menimbulkan pelbagai spekulasi.


Plastik pembungkus bernajis tikus, kilang roti diarah tutup

GEORGETOWN, 19 Rabiulakhir 1443H, Rabu – Sebuah kilang pembuatan roti di Jalan Kedah, di sini diarahkan tutup selama dua minggu berikutan gagal memastikan tahap kebersihan premis mencapai piawaian Program Jaminan Keselamatan Makanan (PJKM) selepas menemui najis tikus pada plastik pembungkusan.

Najis tikus berkenaan ditemui di bahagian simpanan dulang roti yang dikhuatiri menyebabkan pencemaran dan keracunan makanan ketika serbuan yang dijalankan bahagian Keselamatan dan Kualiti makanan (BKKM) Jabatan Kesihatan Negeri Pulau Pinang (JKNPP) menerusi Op Bersih.

Pegawai Kesihatan BKKM JKNPP, Mohd Wazir Khalid berkata, pengendali makanan turut menggunakan troli bertingkat yang dipenuhi minyak tepu bagi meletakkan adunan roti.

“Tindakan itu boleh menyebabkan pencemaran silang sekiranya minyak tepu berkenaan cair apabila roti dipanaskan.

“Kilang yang beroperasi sejak 50 tahun lalu itu turut didapati menggunakan logo halal yang meragukan pada kotak produk sedangkan kilang tidak memperoleh sijil halal.

“Bukan sahaja kilang berkenaan, malah kebanyakan premis yang diserbu didapati menggunakan logo halal yang meragukan dan perkara ini membimbangkan terutama kepada pengguna muslim,” katanya seperti dipetik Harian Metro, hari ini.

Beliau menjelaskan pihaknya tidak melarang, tetapi perlu mendapat kelulusan pihak berwajib dan sudah nasihati supaya tidak melakukan kesalahan itu lagi.

“Kita turut arahkan pekerja terbabit supaya tidak lagi menggunakan plastik berkenaan yang dikhuatiri tercemar,” katanya.

Sementara itu, serbuan kedua terhadap kilang membuat mi di Jalan Pintal Tali turut mendapati premis terbabit tidak mematuhi PJKM.

Malah kilang yang sudah beroperasi sejak 80 tahun lalu itu turut didapati meletakkan makanan yang sudah siap diproses di atas lantai.

“Kedua-dua premis itu pernah diserbu dan diperiksa pada tahun lalu, namun kita hanya memberikan notis kompaun dan amaran.

“Berikutan kedua-duanya terus melakukan kesalahan berulang, kita terpaksa menutup memberi notis penutupan selama 14 hari bagi kerja pembersihan,” katanya.

Arahan penutupan dibuat mengikut Seksyen 11 Akta Makanan 1983 dan Jabatan Kesihatan negeri turut mengeluarkan tiga kompaun berjumlah hampir RM3,000 kepada kedua-dua premis.


76 lagi trak bantuan masuk Gaza

KAHERAH, 29 Rabiulakhir 1445H, Isnin – Sebanyak 76 lagi trak bantuan telah masuk ke Semenanjung Gaza melalui pintu sempadan Rafah dengan Mesir pada Ahad, menurut Persatuan Bulan Sabit Merah Palestin.

Organisasi kemanusiaan itu berkata, trak mengangkut bekalan penting ke wilayah itu, termasuk perubatan, makanan, air dan bahan bantuan lain.

Katanya, sehingga kini pihak berkuasa Israel masih belum membenarkan bahan api memasuki wilayah Semenanjung Gaza yang terkepung.

Setakat ini, sebanyak 980 trak bantuan telah memasuki wilayah Gaza sejak 21 Oktober lalu.

Selama lebih sebulan, rejim Israel telah menyerang semua bahagian di Semenanjung Gaza, manakala operasi daratnya memberi tumpuan mengasingkan bahagian utara wilayah dan membawa masuk lebih ramai pasukan tentera.

Sejak 7 Oktober lalu, Israel melakukan serangan udara dan darat tanpa henti di Semenanjung Gaza, termasuk hospital, kediaman dan rumah ibadat.

Susulan serangan itu, jumlah kematian rakyat Palestin kini melepasi 11,100 orang termasuk, termasuk lebih 8,000 kanak-kanak dan wanita.- Agensi


2,018 kes baharu, ketiga tertinggi sejak wabak landa negara

PUTRAJAYA, 6 Jamadilawal 1442H, Isnin – Negara merekodkan kes harian baharu ketiga tertinggi sepanjang pandemik COVID-19 melanda Malaysia, iaitu sebanyak 2,018 kes dengan satu kematian, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, ia menjadikan jumlah keseluruhan kes di negara kini mencecah 95,327 kes dengan jumlah kes aktif kebolehjangkitan adalah 16,496 kes, manakala jumlah maut akibat pandemik itu setakat ini ialah 438 orang.

“Daripada jumlah kes baharu berkenaan, terdapat tujuh kes import yang mendapat jangkitan dari luar negara manakala penularan COVID-19 dalam negara pula adalah sebanyak 2,011 kes,” katanya pada sidang media perkembangan COVID-19 di sini hari ini.

Beliau berkata, Selangor masih melaporkan kes harian paling tinggi iaitu sebanyak 1,204 kes dengan 1,115 kes adalah daripada kluster dan saringan kontak rapat COVID-19 yang aktif dijalankan di lapangan, diikuti Johor (278 kes) dan Sabah (247 kes).

Sementara itu, menurutnya, jumlah sembuh adalah 1,084 kes menjadikan jumlah kumulatif sembuh sebanyak 78,393 kes dan sehingga kini terdapat 109 kes positif sedang dirawat di Unit Rawatan Rapi (ICU) dengan 55 kes memerlukan bantuan pernafasan.

Memperincikan pecahan kes mengikut negeri, Dr Noor Hisham berkata selain Selangor, Johor dan Sabah yang mencatat kes yang tinggi, Kuala Lumpur pula mencatat 127 kes; Negeri Sembilan (58); Labuan (29); Perak (21); Pulau Pinang (18); Pahang (12); dan Melaka (sembilan).

Selain itu, Kelantan mencatat enam kes, Putrajaya (lima), manakala Kedah (tiga) sementara Terengganu (satu).

Beliau turut memaklumkan, kluster-kluster yang melaporkan pertambahan kes baharu tertinggi adalah Kluster Sungai Putus dengan 507 kes, Kluster Tembok Gajah (234 kes) dan Kluster Pekapuri (202 kes).

Satu-satunya kes kematian hari ini melibatkan seorang lelaki bukan warganegara yang berumur 50 tahun dan meninggal dunia di Hospital Tuaran, Sabah. – Bernama


Banjir: Teliti penangguhan sekolah berdasarkan kapasiti terjejas

PUTRAJAYA,21 Jamadilawal 1443H, Ahad– Kementerian Pendidikan (KPM) akan meneliti keperluan bagi mana-mana sekolah menangguhkan sesi persekolahan penggal ketiga 2021/2022, berdasarkan kapasiti premis yang terjejas akibat banjir, kata Menteri Kanan Pendidikan Datuk Dr Radzi Jidin.

Beliau berkata buat masa ini, KPM sedang menjalankan penilaian ke atas kerosakan yang berlaku pada infrastruktur sekolah termasuk peralatan komputer, perabot dan buku sekolah.

“Secara umumnya, kita tidak akan tangguh sesi persekolahan dan KPM sedang usahakan untuk menyelesaikan isu sekolah terjejas banjir, sebelum tempoh pembukaan sekolah.

“Namun, sekiranya ada kes tertentu yang menunjukkan bahawa sekolah itu belum bersedia (untuk pembukaan), kita akan ambil tindakan sewajarnya. Perkara ini akan diberi perhatian secara kes demi kes,” katanya kepada pemberita selepas merasmikan Program Berkhatan Komuniti Putrajaya,  hari ini.

Dalam pada itu beliau turut memohon agar pihak sekolah bekerjasama dengan pihak Jabatan Pendidikan Negeri dan Pejabat Pendidikan Daerah, memperincikan keperluan persekolahan seperti perabot dan buku teks bagi memudahkan KPM menyalurkan bantuan sewajarnya.

Radzi sebelum ini mengumumkan sesi persekolahan penggal tiga 2021/2022 yang sepatutnya bermula 2 Jan ini bagi Kumpulan A dan 3 Jan ini bagi Kumpulan B ditangguh selama seminggu susulan bencana banjir.

Beliau berkata, negeri Kumpulan A iaitu Johor, Kedah, Kelantan dan Terengganu akan memulakan persekolahan pada 9 Jan dan Kumpulan B iaitu Melaka, Negeri Sembilan, Pahang, Perak, Perlis Pulau Pinang, Sabah, Sarawak, Selangor, Kuala Lumpur, Putrajaya dan Wilayah Persekutuan Labuan 10 Jan.

Kata Radzi lagi, KPM masih lagi melaksanakan sistem penggiliran bagi kehadiran murid apabila sekolah dibuka dan maklumat berkaitan akan diumumkan kelak.

“Masih ada penggiliran dan dalam masa terdekat kita akan nyatakan secara terperinci kumpulan mana yang digilirkan dan yang tidak terlibat. Kita ingin memastikan pembukaan ini berlangsung dengan selamat dan teratur,” katanya. – Bernama


Russia nafi serang pelabuhan Ukraine selepas perjanjian bijirin

ANKARA, 24 Zulhijjah 1443H, Ahad – Russia “tiada kaitan” dengan serangan ke atas pelabuhan Odesa di Ukraine, kata Menteri Pertahanan Turki Hulusi Akar pada Sabtu.

“Pihak berkuasa Russia memaklumkan bahawa mereka tidak terlibat dalam serangan ini serta mereka sedang meneliti isu itu dengan terperinci.

“Hakikatnya kejadian itu membimbangkan kami kerana ia berlaku sejurus selepas perjanjian penghantaran bijirin dipersetujui semalam,” katanya dalam satu kenyataan lapor Xinhua memetik Agensi Anadolu.

Akar turut bercakap dengan menteri Ukraine menerusi telefon dan menerima maklumat berhubung kejadian itu.

Tentera Ukraine mendakwa peluru berpandu Russia membedil infrastruktur di Odesa pada Sabtu yang mengenai satu daripada tempat penyimpanan (silo) dan kawasan berhampiran.

Serangan itu tidak menjejaskan operasi pelabuhan, pengangkutan kargo dan eksport bijirin berjalan seperti biasa, menurut Akar.

Beliau berkata Türkiye telah menghantar mesej kepada kedua-dua negara, dan mahu melihat kedua-dua negara meneruskan kerjasama “dalam situasi aman dan damai” di bawah perjanjian yang ditandatangani pada Jumaat.

Türkiye akan terus menunaikan tanggungjawabnya seperti termaktub dalam perjanjian itu, katanya.

Inisiatif Bijirin Laut Hitam, yang ditandatangani Russia dan Ukraine pada Jumaat dengan Türkiye di bawah naungan Pertubuhan Bangsa-Bangsa Bersatu (PBB) di Istanbul, akan membenarkan sejumlah besar eksport makanan komersial dan baja dari tiga pelabuhan utama di Laut Hitam — Odesa, Chernomorsk, dan Yuzhny, menurut PBB dalam satu kenyataan menerusi laman sesawangnya.

Pusat penyelarasan bersama telah mula beroperasi berdasarkan perjanjian bagi memantau pelaksanaan.

Menurut salinan perjanjian yang dikeluarkan oleh Timbalan Ketua Pejabat Presiden Ukraine, Andrii Sybiha perjanjian itu akan berkuat kuasa selama 120 hari dan boleh dilanjutkan selama 120 hari lagi jika tiada pihak yang menamatkan perjanjian.

Ukraine adalah antara pengeksport bijirin terkemuka dunia, membekalkan lebih 45 juta tan setiap tahun ke pasaran global, menurut Pertubuhan Makanan dan Pertanian PBB. – Bernama


Zahid sindir PAS jangan perasan sertai Kerajaan Madani

BANGI, 8 Zulkaedah 1444H, Ahad – “Jangan perasan ada siapa nak tawarkan pada dia (Tan Sri Abdul Hadi Awang).”

Demikian sindir Timbalan Perdana Menteri, Datuk Seri Dr Ahmad Zahid Hamidi berhubung dakwaan Presiden PAS bahawa beberapa individu daripada pihak kerajaan menghubunginya dan menawarkan PAS supaya menyertai Kerajaan Madani ketika ini.

Abdul Hadi sebelum ini mendakwa, tawaran itu muncul kerana Pakatan Harapan (PH) khususnya PKR menyedari kedudukannya tidak kukuh, apatah lagi jumlah kerusi Melayu parti berkenaan tidak sebanyak PAS.

“Ada orang hubungi saya, beberapa orang ajak berjumpa dengan tawaran-tawaran supaya PAS menyertai kerajaan kerana jumlah PAS paling besar iaitu 43 kerusi.

“PKR 30 sahaja, dalam keadaan itu 19 kerusi PKR Melayu, DAP tiga orang Melayu, kerajaan didominasi oleh bukan Melayu.

“Dia nak ajak PAS tapi PAS duduk belakang bukan duduk di depan. Patutnya bila buat kerajaan, yang paling besar memimpin,” katanya.

Mengulas lanjut, Ahmad Zahid yang juga Presiden UMNO berkata, PAS seeloknya terus bersama dengan gandingan mereka, Parti Pribumi Bersatu Malaysia (Bersatu) daripada berangan menyertai kerajaan.

“Saya rasa eloklah mereka (PAS) terus berkawan dengan Bersatu,” katanya.

Pada masa sama, Pengerusi Barisan Nasional (BN) itu turut menolak dakwaan berkenaan.

“Itu (dakwaan PAS ditawar sertai kerajaan) di luar pengetahuan saya,” katanya.


KDN bincang isu gaji polis: PM

BERA, 10 Rabiulawal 1443H, Ahad – Kementerian Dalam Negeri (KDN) akan membincangkan isu gaji pegawai dan anggota polis dengan kementerian dan agensi berkaitan, kerana ia memerlukan kajian lebih menyeluruh, kata Perdana Menteri, Datuk Seri Ismail Sabri Yaakob.

Beliau berkata, perbincangan itu antara lain melibatkan Kementerian Kewangan (MOF) dan Jabatan Perkhidmatan Awam (JPA), dan yakin perbincangan awal berkaitan isu itu sudah berlangsung.

“Ini perlu perbicangan mendalam kerana melibatkan kewangan,” katanya ringkas pada sidang media selepas menghadiri Upacara Pemakaian Pangkat kepada Ketua Polis Daerah Bera Supt Mansor Samsudin yang dinaikkan pangkat daripada DSP, di Dewan Sri Kempas, Ibu Pejabat Polis Daerah (IPD) Bera di sini hari ini.

Upacara disempurnakan Ketua Polis Negara, Datuk Seri Acryl Sani Abdullah Sani. Turut dinaikkan pangkat ialah Timbalan Ketua Polis Daerah Bera DSP N. Kumaran yang sebelum ini memakai pangkat ASP.

Ismail Sabri berkata demikian ketika diminta mengulas laporan media baru-baru ini, bahawa kadar gaji dan elaun polis terutamanya yang berpangkat rendah menjadi punca polis berhadapan masalah termasuk hutang dan difahamkan semakan terakhir gaji polis dibuat pada tahun 2010.

Sementara itu, Ismail Sabri merakamkan penghargaan kepada polis yang cemerlang melaksanakan tugas sebagai pasukan barisan hadapan pandemik COVID-19 tanpa mengira waktu, meskipun dalam kesibukan melaksanakan tugas hakiki menjaga keselamatan negara.

Selain itu, lebih 150,000 penduduk Bera menerima berita gembira hari ini apabila Ismail Sabri yang juga Anggota Parlimen Bera mengumumkan pembinaan beberapa balai dan pondok polis baharu, serta menambah baik balai sedia ada di beberapa lokasi strategik demi keselamatan penduduk selari dengan keperluan semasa.

Ini termasuk pembinaan balai dan pondok polis baharu di gugusan Felda Tembagau, Charuk Puting, Felda Bukit Mendi dan Bera Selatan, yang ketiadaan pondok polis menyebabkan penduduk sekitar perlukan sejam untuk tiba di balai polis berhampiran.

Ia juga selaras dengan kenaikan IPD Bera daripada gred C kepada gred B, yang antara lain membolehkan pertambahan jumlah keanggotaan daripada 300 orang kepada lebih 400 orang, yang dilihat sesuai dengan keluasan daerah itu yang hampir menyamai Melaka.

Peruntukan lebih RM2 juta juga diumumkan perdana menteri bagi projek penambahbaikan, antaranya pondok polis dan kuarters Triang, IPD Bera, balai polis Kuala Bera, balai polis Mengkarak, balai polis dan kuarters Kemayan, Bandar 32 serta Felda Mayam.

“Pertambahan anggota dan kewujudan balai baharu serta penambahbaikan yang dilakukan akan memberikan keyakinan kepada penduduk Bera dalam aspek keselamatan, selain membaiki kualiti perkhidmatan yang diterima rakyat,” katanya. – Bernama


Kastam cadang tambah 7 dron untuk tinjauan kawasan sempadan

PELABUHAN KLANG, 20 Ramadan 1442H, Ahad – Jabatan Kastam Diraja Malaysia (JKDM) bercadang menambah tujuh lagi dron untuk digunakan membuat tinjauan di kawasan sempadan negara bagi mengenal pasti jeti haram penyeludup.

Tanpa mendedahkan butiran lanjut, Penolong Kanan Pengarah Kastam II Cawangan Penguatkuasaan Rantau Panjang JKDM Kelantan Md Erwan Sahran Isa berkata perkara itu sedang dalam perbincangan oleh pengurusan tertinggi JKDM.

Beliau berkata penambahan dron ini akan ditempatkan khususnya di sempadan seperti di Perlis, Kedah, Johor dan persempadanan darat di Sabah serta Sarawak.

“Dron berkenaaan akan memudahkan lagi tugasan dan pengawasan pihak berkuasa di kawasan persempadanan negara.

“Pegawai kastam menggunakannya sebagai ‘first target’ (bagi mengenal pasti sebarang kegiatan yang mencurigakan) sebelum pegawai atau anggota kastam mengambil tindakan apabila tiba di lokasi,” katanya kepada Bernama baru-baru ini di Pulau Ketam semasa Demonstrasi Penggunaan Dron Kastam.

Beliau berkata fungsi dron ini lebih kepada membuat tinjauan dan untuk mengenal pasti terlebih awal kes-kes yang sedang berlaku terutamanya di sempadan negara seperti di Kelantan.

“Kami gunakan dron untuk tinjauan lebih di Sungai Golok dan di persempadanan yang sedia ada bermula di Bukit Bunga hingga di Pengkalan Kubor, Kelantan.

“Selain itu, dron juga digunakan lebih kepada pembuktian (dengan cara gambar atau) video dirakam secara automatik dan kita akan menggunakan video dan imej itu sebagai satu daripada bukti di mahkamah (untuk pertuduhan bagi setiap jenayah yang dilakukan),” katanya.

Selain itu, beliau berkata dron yang dicadangkan itu mungkin memiliki ciri-ciri teknologi yang lebih baik dan canggih seperti dilengkapi dengan ‘night vision’ dan juga daya upaya zum yang lebih jauh.

Dalam pada itu, Md Erwan berkata JKDM telah memulakan penggunaan dron sejak 2016 hingga ke hari ini.

Beliau berkata JKDM memiliki lima unit dron iaitu dua di Kelantan manakala tiga lagi di Ibu Pejabat JKDM Putrajaya.

Mengulas mengenai dron milik JKDM sama ada mengenal pasti sebarang kegiatan jenayah, Md Erwan berkata sebarang maklumat berkaitan atau mereka yang disyaki terlibat akan dibawa ke agensi penguatkuasaan lain untuk dikenakan tindakan selanjutnya.

“JKDM akan salurkan maklumat. Misalnya di Kelantan, kami akan berkongsikan maklumat dengan Polis Diraja Malaysia jika pihak JKDM mengesan sebarang kegiatan jenayah rentas sempadan atau pangkalan-pangkalan haram yang ada di Sungai Golok.

“…dan pangkalan ini pula, hari ini ia (pangkalan itu) ada dan kemudian ia tukar (berubah lokasi). Selalunya kerjasama diadakan bersama Pasukan Gerakan Am. Memang ada kerjasama,” katanya.

Jelasnya ketika ini, bukan hanya melalui dron sahaja, bahkan jika terdapat sebarang kegiatan yang mencurigakan yang didapati dengan mata kasar melalui rondaan oleh pegawai dan anggota kastam, pihaknya akan berkongsikan maklumat tersebut dengan agensi keselamatan yang berkaitan. – Bernama


Jerman keluarkan visa khas kepada mangsa gempa bumi

BERLIN, 21 Rejab 1444H, Ahad – Jerman akan memberikan visa khas selama tiga bulan kepada mangsa gempa bumi di Turkiye dan Syria untuk berada bersama keluarga mereka yang menetap di negara itu.

Menteri Dalam Negeri, Nancy Faeser berkata, pemberian tersebut merupakan sebahagian daripada bantuan kecemasan.

“Kami mahu membenarkan rakyat Turkiye atau Syria di Jerman ini membawa keluarga yang terlibat gempa bumi ke rumah mereka tanpa birokrasi,” katanya.

Gempa yang melanda di Turkiye telah mengorbankan lebih 28,000 penduduk.

Feaser berkata, mereka yang layak mendapat visa akan dipindahkan dengan segera dan ianya sah sehingga tiga bulan.

Inisiatif bersama Menteri Luar itu memberi peluang kepada mangsa-mangsa gempa bumi mendapatkan perlindungan selain menerima rawatan di Jerman.

Buat masa ini, kira-kira 2.9 juta rakyat Turkiye menetap di Jerman dengan lebih separuh daripada mereka masih memegang warganegara Turkiye.

Sementara itu, komuniti Syria juga mempunyai bilangan yang besar dan dianggarkan 924,000 sejak bekas Canselor Jerman, Angela Merkel membuka sempadan pelarian pada 2015 dan 2016.

Pada 2014, kira-kira 118,000 rakyat Syria berada di Jerman. – Agensi


AS benarkan vaksin Pfizer untuk kanak-kanak 5 hingga 11 tahun

WASHINGTON, 25 Rejab 1443H, Ahad – Amerika Syarikat (AS) meluluskan vaksin Pfizer untuk kanak-kanak berumur lima hingga 11 tahun, sekali gus membuka peluang kepada 28 juta golongan muda negara ini untuk mendapatkan imunisasi tidak lama lagi.

Keputusan itu dibuat selepas panel perubatan peringkat tinggi menasihati kerajaan berhubung imunisasi itu, termasuk manfaatnya yang boleh mengatasi risiko kesan sampingan.

AS hanya mengikuti segelintir negara lain termasuk China, Chile, Cuba dan Emiriah Arab Bersatu (UAE) untuk memberikan imunisasi COVID-19 kepada kanak-kanak.

“Sebagai seorang ibu dan doktor, saya tahu bahawa ibu bapa, penjaga, kakitangan sekolah dan kanak-kanak telah menunggu kelulusan ini.

“Vaksinasi COVID-19 terhadap kanak-kanak berusia lima hingga 11 tahun akan membawa kita lebih dekat untuk kembali kepada kehidupan normal,” kata Pemangku Ketua Pentadbiran Makanan dan Ubat-Ubatan, Janet Woodcock dalam satu kenyataan.

Pemberian vaksin harus bermula dengan komited selepas panel Pusat Kawalan dan Pencegahan Penyakit mengadakan perbincangan cadangan klinikal pada Selasa.

Pfizer dan rakan kongsinya BioNTech mengumumkan minggu ini bahawa kerajaan AS telah membeli 50 juta lagi dos vaksin kerana berfungsi melindungi kanak-kanak, yang mungkin termasuk untuk mereka di bawah usia lima tahun.

Dalam percubaan klinikal yang membabitkan lebih 2,000 peserta mendapati lebih 90 peratus berkesan dalam mencegah jangkitan bergejala.

Keselamatan vaksin juga telah dikaji kepada lebih 3,000 kanak-kanak dan tiada kesan sampingan yang serius dikesan dalam kajian yang dijalankan.

Dalam kumpulan umur ini, vaksin diberikan untuk dua dos suntikan dengan selang tiga minggu pada kadar 10 mikrogram – iaitu satu pertiga daripada jumlah diberikan kepada kumpulan dewasa.

Jangkitan COVID-19 yang teruk dilaporkan jarang berlaku pada kanak-kanak berbanding golongan dewasa.

Menurut CDC, terdapat 8,300 pesakit COVID-19 dimasukkan ke hospital dan 146 kematian membabitkan kanak-kanak berumur lima hingga 11 tahun sejak permulaan wabak itu. – Agensi


Alpa, rasuah antara punca sempadan dibolosi PATI: KPN

KUALA LUMPUR, 19 Zulkaedah 1441H, Sabtu – Masalah alpa dan rasuah segelintir anggota Pasukan Gerakan Am (PGA), menjadi antara punca sempadan negara mudah dibolosi pendatang asing tanpa izin (PATI), kata Ketua Polis Negara, Tan Sri Abdul Hamid Bador.

Beliau menjelaskan, memang ada penggiliran tugas antara unit dalam PGA, namun ia belum memadai untuk menghalang perkara berkenaan.

“Penggiliran tugas dilakukan setiap bulan. Namun selepas bertahun-tahun, akhirnya penggiliran berputar dalam pasukan itu juga.

“Justeru, berlakulah kealpaan.. kemudian berlaku ‘silaturahim’ antara petugas tadi dengan orang tempatan dan orang luar yang menjadi ahli sindiket (penyeludupan PATI),” katanya seperti dipetik media tempatan.

Beliau berkata, ahli sindiket terbabit akhirnya berjaya menjalinkan hubungan dengan anggota penguat kuasa di sempadan sehingga membawa kepada gejala rasuah.

“Mereka mengambil duit bayaran tertentu sama ada mengikut bulanan, kepala (bilangan PATI) atau pun trip.

“Ini adalah perbuatan sangat tidak bertanggungjawab yang saya anggap sebagai pengkhianatan kepada negara kerana mengakibatkan beribu-ribu PATI dapat membolosi sempadan,” katanya.

Justeru melalui Op Benteng COVID-19, beliau berkata, tindakan holistik diambil membabitkan semua agensi penguat kuasa dan pasukan keselamatan.

“Ia termasuk bantuan maklumat daripada penduduk kampung dan akhirnya, Jabatan Siasatan Jenayah (JSJ) berjaya mengenal pasti serta menangkap anggota kita yang melakukan jenayah terancang itu.

“Mereka ditangkap dan dikenakan tindakan mengikut Akta Kesalahan Keselamatan (Langkah-langkah Khas) 2012 (SOSMA),” katanya.

Mengulas lanjut, Abdul Hamid berkata, 80 individu sudah didakwa, manakala 22 lagi kertas siasatan pertuduhan masih pada peringkat perbincangan dengan Jabatan Peguam Negara.

“Kita juga sedang memburu 11 orang lagi yang menjadi ‘kepala’ kepada sindiket terbabit.

“Usaha mengesan sindiket lain terus dijalankan melalui maklumat dikongsi semua agensi penguat kuasa dan pasukan keselamatan yang terbabit Op Benteng COVID-19,” katanya.


Ada pihak tempah slot AstraZeneca bagi individu lain tanpa persetujuan

KUALA LUMPUR, 16 Syawal 1442H, Jumaat  – Badan Bertindak Imunisasi COVID-19 Kebangsaan (CITF) mendapati ada pihak yang menempah slot vaksin AstraZeneca bagi individu lain tanpa persetujuan.

Menurut kenyataan badan itu hari ini, penemuan berdasarkan semakan yang dijalankan susulan aduan ada sebilangan individu yang telah diberikan janji temu walaupun tidak pernah membuat tempahan ketika slot dibuka tempoh hari.

“Antara aduan yang diterima ialah janji temu yang telah diberikan sebelum ini di Pusat Pemberian Vaksin (PPV) bukan AstraZeneca, telah digantikan dengan janji temu vaksin AstraZeneca.

“Hasil semakan dan siasatan awal mendapati bahawa beberapa slot vaksin AstraZeneca telah ditempah bagi pihak orang lain dalam jumlah yang ramai, tanpa terlebih dahulu mendapat persetujuan individu terbabit, khususnya untuk menerima vaksin AstraZeneca,” kata CITF.

CITF mendapati, tempahan dalam jumlah yang ramai telah dilakukan menerusi beberapa alamat Internet Protokol (IP) yang sama dan telah menghubungi SElangkah yang merupakan antara pihak yang telah membuat tempahan slot dalam jumlah yang besar.

“Pihak SELangkah turut memaklumkan bahawa mereka telah membuat tempahan bagi slot AstraZeneca tanpa terlebih dahulu membuat semakan sama ada individu dalam pangkalan data ImuniSEL setuju untuk menerima vaksin AstraZeneca dan menggantikan janji temu yang telah diberi sebelum ini, sekiranya ada.

“Pihak SELangkah telah memberi jaminan untuk bekerjasama dengan CITF bagi menyelesaikan isu berbangkit ini dan memastikan bahawa individu yang terbabit akan mendapatkan balik janji temu yang sebelumnya,” demikian menurut kenyataan itu.

Badan itu berkata, kesulitan yang timbul akan diatasi sebaik mungkin dan akan bekerjasama dengan pelbagai pihak dalam memastikan lebih ramai individu menerima vaksin dan sasaran imuniti kelompok dapat dicapai.

Rabu lepas, satu juta slot untuk pusingan kedua tempahan janji temu vaksin AstraZeneca bagi penduduk di Johor, Kuala Lumpur, Pulau Pinang, Sarawak dan Selangor yang berumur bawah 60 tahun penuh dalam tempoh 90 minit sebaik tempahan dibuka.

Pada 23 Mei lepas, slot tempahan vaksinasi AstraZeneca dibuka untuk mereka yang berumur 60 tahun ke atas. -Bernama


Palestin mesti merdeka demi keamanan Timur Tengah

NEW YORK, 3 Rabiulawal 1445H, Selasa – Selagi mana pertikaian dan konflik Palestin-Israel yang berlarutan sehingga hari ini tidak selesai, selagi itu pembentukan negara Palestin merdeka sukar direalisasikan.

Atas sebab itu, Menteri Luar Arab Saudi, Putera Faisal bin Farhan menegaskan penyelesaian dua negara mesti disegerakan.

Beliau berkata demikian selepas mempengerusikan mesyuarat peringkat menteri mengenai usaha untuk menghidupkan semula proses damai di Timur Tengah di New York.

“Kami kini melihat peningkatan dan keganasan yang berterusan di wilayah yang diduduki,”katanya.

Putera Faisal memaklumkan, negara-negara pada mesyuarat itu menyatakan sokongan mereka terhadap penyelesaian tersebut dan keperluan untuk menjadikannya kenyataan.

Awal bulan lalu, delegasi Palestin ke Arab Saudi bagi membincangkan peranan Pihak Berkuasa Palestin (PA) dalam kemungkinan perjanjian normalisasi antara Riyadh dan Israel.

Sumber Palestin memberitahu Middle East Eye bahawa pegawai PA akan membincangkan isu yang dibangkitkan oleh kerajaan tanpa mengemukakan tuntutan khusus.

Menurut sumber, beberapa elemen dalam PA sedang mempertimbangkan semula pendekatan mereka sebelum ini, yang mana mereka menolak perjanjian normalisasi yang sama antara Israel dan beberapa negara Arab yang ditengahkan di bawah pentadbiran Donald Trump.

“Mereka fikir normalisasi berlaku dengan atau tanpa kami, jadi mereka juga mungkin mendapat manfaat daripadanya, sekurang-kurangnya dari segi politik dan kewangan,” kata sumber itu.

Selama berbulan-bulan, AS telah mengetuai usaha untuk mencapai perjanjian antara Arab Saudi dan Israel yang akan menyaksikan mereka menormalkan hubungan – sama seperti perjanjian yang dicapai antara Israel dan Emiriah Arab Bersatu, Bahrain dan Maghribi.

Arab Saudi menangguhkan tawaran untuk menormalkan hubungan dengan Israel sejak 2002, berpegang kepada Pelan Damai Arab, yang menggesa kepada sebuah negara Palestin yang merdeka di Tebing Barat dan Semenanjung Gaza, dengan Baitulmaqdis Timur sebagai ibu kotanya.

Sebagai pertukaran untuk menormalkan hubungan, Arab Saudi juga mahukan jaminan keselamatan daripada AS, bantuan dalam membangunkan program nuklear awam, dan pengurangan sekatan ke atas penjualan senjata AS.

Laporan media Arab pada hujung minggu menyatakan bahawa Riyadh ‘menghentikan perbincangan’ dengan Israel kerana kerajaan sayap kanan di Israel yang kini dipimpin oleh Perdana Menteri, Benjamin Netanyahu.

Jabatan Negara AS menafikan segera laporan itu pada Ahad dengan berkata, rundingan sedang berjalan dan pihaknya menantikan perbualan lanjut dengan kedua-dua pihak. – Agensi


Nasib guru kontrak perlu dibela, serap segera atau lanjut kontrak: i-Guru

BANGI, 3 Syawal 1443H, Rabu – Ikatan Guru-Guru Muslim Malaysia (i-Guru) menggesa Kementerian Pendidikan (KPM) mengambil tindakan segera bagi membela nasib guru kontrak perkhidmatan (COS).

Presidennya, Ustaz Mohd Azizee Hasan berkata, antara perkara yang boleh dilaksanakan adalah menyerap ke perjawatan tetap atau melanjutkan perkhidmatan kontrak.

Gesaan itu dibuat susulan maklumat terdapat 2,506 guru kontrak yang akan ditamatkan kontrak perkhidmatan pendidikan pada bulan Jun nanti.

Mereka adalah guru kontrak ambilan Jun 2020 di dalam bidang Sejarah, Pendidikan Jasmani, Bahasa Melayu, Bahasa Inggeris dan Pendidikan Islam.

“Setakat ini tiada pengumuman rasmi dari pihak KPM berhubung nasib guru kontrak tersebut sama ada mereka diserap sebagai perjawatan tetap atau dilanjutkan kontrak mereka.

“Menteri Pendidikan, Datuk Dr Radzi Jidin sekadar memaklumkan sudah ada perbincangan antara KPM dan Suruhanjaya Perkhidmatan Pendidikan untuk diambil tindakan berkaitan hal tersebut.

“Kita difahamkan guru kontrak ini sedang mengikuti pengajian diploma lepasan ijazah bidang pendidikan dan telah menandatangani perjanjian kerja kontrak dua tahun mereka pada 10 Jun 2020,” katanya dalam satu kenyataan, hari ini.

Justeru, i-Guru menggesa pihak KPM segera menangani nasib guru kontrak dengan dua cadangan.

“Pertama, KKM disyorkan menyerap guru-guru ini ke perjawatan tetap dengan membuat lantikan melalui SPP.

“Kedua, melanjutkan kontrak perkhidmatan mereka untuk tempoh tertentu dan diberi jaminan untuk lantikan.

“i-Guru melihat pengalaman mereka semasa tempoh perkhidmatan kontrak perlu dimanfaatkan mengambil kira minat dan latihan semasa di sekolah serta minat di dalam pendidikan,” katanya.

Terdahulu, Radzi dilaporkan berkata beliau mengambil maklum nasib sekumpulan guru yang akan tamat kontrak pada bulan depan.

Beliau berkata, KPM dan Suruhanjaya Perkhidmatan Pelajaran (SPP) sedang mengambil tindakan sewajarnya mengikut peraturan dan tatacara yang berkuat kuasa.

“Pengumuman akan dibuat selepas proses tersebut selesai,” katanya.


Malaysia-Mesir bincang semarak semula hubungan 2 hala

KUALA LUMPUR, 7 Zulkaedah 1442H, Jumaat – Usaha menyemarakkan semula hubungan dan kerjasama dua hala Malaysia-Mesir, terutama dalam konteks politik dan ekonomi, adalah antara isu yang dibincangkan Perdana Menteri Tan Sri Muhyiddin Yassin dan Presiden Mesir Abdel Fattah Al Sisi semalam.

Perdana Menteri berkata perbincangan yang julung kali diadakan secara persidangan video itu turut menyentuh isu-isu kepentingan bersama, khususnya dalam memupuk kerjasama lebih luas dalam bidang ekonomi, perdagangan, pendidikan, pelancongan dan pembangunan infrastruktur.

“Saya mengambil inisiatif mengemukakan pandangan bahawa sudah tiba masanya untuk Malaysia mengeratkan semula hubungan dengan Mesir, yang mana Tuan Yang Terutama (TYT) Abdel Fattah Al Sisi menyambut baik cadangan ini, dan mengalu-alukan perbincangan melibatkan pemimpin tertinggi kedua-dua negara dilakukan segera,” kata Muhyiddin dalam kenyataan yang dimuat naik di Facebook rasminya hari ini.

Mesir, kata Perdana Menteri, merupakan rakan dagang Malaysia yang terbesar di rantau Afrika Utara dengan nilai dagangan pada tahun lepas mencecah RM2.06 bilion.

Sebagai antara negara pengimport minyak sawit Malaysia yang terbesar di Afrika, platform berkenaan turut digunakan untuk menggalakkan Mesir agar bukan sahaja terus mengimport komoditi berkenaan daripada negara ini, tetapi juga meningkatkan lagi jumlah import pada masa depan, katanya.

Perdana Menteri berkata menerusi perbincangan itu, beliau dan Abdel Fattah turut menyatakan kesediaan masing-masing untuk meningkatkan lagi kerjasama perdagangan di antara Malaysia-Mesir pada masa depan.

“Dalam hal ini, saya mencadangkan agar kedua-dua negara menandatangani Comprehensive Economic Cooperation dan cadangan ini telah disambut baik oleh TYT Presiden,” katanya.

Selain itu, perbincangan turut menyentuh isu serantau dan antarabangsa khususnya situasi terkini di Palestin. Peranan konstruktif Mesir yang bertindak sebagai broker dalam perjanjian gencatan senjata di antara Palestin dan Israel yang berkuat kuasa pada 21 Mei lalu, turut mendapat pujian Malaysia.

“Dalam hal ini, saya telah membangkitkan mengenai prospek kerjasama Malaysia-Mesir berhubung penyaluran bantuan kemanusiaan dan perubatan Malaysia ke Palestin melalui sempadan Rafah yang merupakan satu-satunya pintu masuk yang menghubungkan Mesir dan Gaza.

“Alhamdulillah, TYT Presiden menyatakan kesediaan kerajaan Mesir membantu Malaysia bagi penyaluran bantuan kepada Palestin,” katanya.

Muhyiddin berkata kerajaan Malaysia juga merakamkan penghargaan kepada kerajaan Mesir atas peluang pendidikan yang telah diberikan kepada rakyat negara ini untuk melanjutkan pelajaran di negara berkenaan.

Katanya ketika ini terdapat kira-kira 8,000 pelajar Malaysia sedang mengikuti pengajian dalam pelbagai bidang seperti pengajian Islam, perubatan dan pergigian di beberapa universiti di negara itu.

Mengakhiri perbincangan, kedua-dua pemimpin saling mengundang untuk masing-masing mengadakan lawatan rasmi ke atas kedua-dua negara selepas pandemik COVID-19 berakhir. – Bernama


Pekerja kilang maut motosikal dirempuh pemandu mabuk

KUANTAN, 17 Rejab 1442H, Isnin – Seorang pekerja kilang di Gebeng maut selepas motosikal ditungganginya dirempuh dari belakang oleh kenderaan pelbagai guna (MPV) yang disyaki dipandu seorang lelaki di bawah pengaruh alkohol di Jalan Sungai Lembing di sini hari ini.

Ketua Polis Daerah Kuantan ACP Mohamad Noor Yusof Ali berkata kejadian berlaku pada 1.10 pagi menyebabkan Muhammad Akmal Hakim Misnan, 22, maut di lokasi kejadian manakala motosikal Honda EX5 miliknya “melekat” di hadapan kenderaan yang dipandu lelaki terbabit dan diseret sejauh 1.5 kilometer.

Mangsa yang dikatakan dalam perjalanan dari Bandar Kuantan ke rumah kakaknya di Kampung Padang, di sini disahkan maut di tempat kejadian selepas cedera parah di kepala, dengan mayatnya dijumpai oleh pengguna jalan raya.

Beliau berkata hasil siasatan awal mendapati pemandu Toyota Avanza berusia 26 tahun yang memandu dari arah yang sama telah melanggar belakang motosikal ditunggang mangsa.

“Kemalangan dipercayai berlaku apabila pemandu kereta berusia 26 tahun hilang kawalan lalu merempuh motosikal mangsa menyebabkan mangsa melambung dan jatuh di cermin hadapan kereta sebelum terpelanting ke tengah jalan.

“Suspek yang belum bekerja kerana baharu menamatkan kursus dipercayai tidak sedar kemalangan berlaku kerana terus memandu sehingga tiba di rumah keluarganya juga di Kampung Padang,” katanya pada sidang media di pejabat Bahagian Siasatan dan Penguatkuasaan Trafik di sini, hari ini.

Mohamad Noor berkata suspek ditahan di rumahnya beberapa jam selepas kejadian dan ujian awal kandungan alkohol dalam darahnya didapati terlalu tinggi melebihi had yang dibenarkan.

Siasatan lanjut dijalankan bagi mengenal pasti lokasi suspek meminum alkohol, kerana premis perniagaan termasuk yang menjual minuman keras di daerah ini tidak dibenarkan beroperasi sehingga lewat malam ekoran pelaksanaan Perintah Kawalan Pergerakan Bersyarat (PKPB) di Pahang.

Semakan awal mendapati Toyota Avanza itu didaftarkan di atas nama bapa suspek, katanya.

Mohamad Noor berkata mayat mangsa dihantar ke Hospital Tengku Ampuan Afzan di sini, untuk bedah siasat selepas selesai ujian saringan COVID-19.

Suspek direman empat hari bermula hari ini bagi membantu siasatan mengikut Seksyen 44 (1) Akta Pengangkutan Jalan 1987 yang memperuntukkan hukuman penjara maksimum 15 tahun dan denda sehingga RM100,000, jika sabit kesalahan. – Bernama


Identiti Melayu Islam kian terhakis, bukan Islam pula makin menonjol

BANGI, 14 Ramadan 1444H, Rabu – “Kita sudah raikan bukan Melayu (bukan Islam) lebih daripada sepatutnya. Keadilan telah lama diberikan.”

Demikian kata Prof Dr Mohd Ridhuan Tee Abdullah sambil mengeaskan kebebasan mengamalkan kepercayaan dan budaya berbilang kaum sudah lama diberikan termasuk ketika meraikan perayaan.

“Cuba pergi kira berapa banyak rumah ibadat bukan Islam, terutama kuil Hindu, tokong dan gereja. Surau masjid tidak sebanyak itu walaupun Islam agama persekutuan.

“Bila tiba Tahun Baharu Cina, negara ini macam negara China. Bila tiba Krismas, negara ini macam negara Kristian.

“Bila tiba Deepavali, negara ini macam negara Hindu. Bila tiba Thaipusam, negara ini sudah tidak menampakkan Islam sebagai agama persekutuan,” katanya.

Beliau memberikan contoh, banyak jalan utama yang ditutup selama beberapa hari untuk memberikan laluan serta meraikan perayaan Thaipusam.

“Bila tiba Thaipusam, negara ini sudah tidak menampakkan Islam sebagai agama persekutuan. Di negara India, tidak ada kebebasan perarakan sebegini.

Beliau pada masa sama mengulas berkenaan identiti Melayu Islam di negara ini yang sudah lama tenggelam, sebaliknya identiti bukan Islam pula semakin menonjol.

“Nak perkenalkan Jawi sedikit pun tidak berjaya ditentang hebat, akhirnya kita gagal. Nak menggunakan Jawi pada nama jalan-jalan ditentang hebat seperti dahulu, pun kita gagal.

“Apakah sebenarnya maksud seorang pemimpin negara apabila berkata, kita tidak raikan hak bukan Islam (bukan Melayu),” kata beliau.

Semalam, Perdana Menteri, Datuk Seri Anwar Ibrahim mengingatkan kaum Melayu Islam di negara ini agar tidak terlalu selesa dan angkuh sehingga meminggirkan kelompok yang lain.

“Sebab itu sementara kita menjaga kepentingan Melayu Muslim, kita harus pastikan ada prinsip saling hormat-menghormati, meraikan dan memberi hak kewarganegaraan kepada semua,” katanya.


UMNO tak pernah mungkir MN, balas Tok Mat pada Hadi Awang

KUALA LUMPUR, 30 Rabiulakhir 1443H, Ahad – Muafakat Nasional (MN) tidak ditubuhkan dengan matlamat Bersatu perlu menjadi sebahagian daripadanya, demikian menurut Timbalan Presiden UMNO, Datuk Seri Mohamad Hasan.

Beliau menerusi catatan di Facebook rasmi hari ini sebaliknya berkata, pihak yang ingin dibawa masuk ke dalam MN perlulah serasi dengan kepentingan UMNO dan PAS.

“PAS dan seluruh Malaysia telah arif bahawa perwakilan dalam Perhimpunan Agung UMNO (2020 yang) memutuskan bahawa UMNO tidak akan melakukan apa jua kerjasama dengan Bersatu. UMNO terikat dengan pendirian ini.

“Jadi amatlah munasabah untuk realiti ini difahami dan diterima sebelum PAS mencadangkan keanggotaan baharu dalam MN,” katanya.

Kenyataan Mohamad yang juga Timbalan Pengerusi Barisan Nasional (BN) itu adalah sebagai mengulas kenyataan Presiden PAS, Tan Sri Abdul Hadi Awang semalam yang dilapor berkata UMNO tidak mengikut piagam yang dipersetujui ketika kerjasama dua parti itu dibentuk.

Abdul Hadi berkata, berdasarkan piagam MN, kedua-dua parti itu sedia menerima parti lain termasuk Bersatu dan pertubuhan bukan kerajaan.

Mohamad yang juga Ahli Dewan Undangan Negeri (ADUN) Rantau, Negeri Sembilan berkata, UMNO tidak pernah memungkiri MN dan menjelaskan piagam MN adalah persefahaman yang tidak mengikat mana-mana pihak berikutan ia tidak didaftarkan sebagai sebuah gabungan politik.

“Sebabnya adalah UMNO mahu orang Melayu melihatnya sebagai wadah untuk semua dan bukan instrumen politik UMNO dan PAS semata-mata. Jadi janganlah kerana UMNO tidak mahu menerima Bersatu, MN itu (akan) PAS tinggalkan.

“Kepentingan orang Melayu dan Islam itu jauh lebih besar daripada kepentingan Bersatu menyertai MN. Jadi, janganlah kita melakukan sesuatu yang akhirnya akan menjauhkan lagi orang Melayu daripada MN.

“Semoga Tan Sri Presiden PAS akan terus bersama UMNO dalam meneroka pelbagai dimensi baru dalam membangunkan keberdayaan bangsa Melayu, insya-Allah,” katanya.

Muafakat Nasional merupakan kerjasama politik UMNO dan PAS yang ditubuhkan pada Himpunan Penyatuan Ummah, 14 September 2019.
– Bernama


Puluhan letupan gegar kawasan loji nuklear terbesar di Eropah

KYIV, 26 Rabiulakhir 1444H, Isnin – Puluhan letupan menggegarkan kawasan berhampiran loji nuklear di selatan Ukraine, semalam sekali gus mencetuskan kebimbangan Agensi Tenaga Atom Antarabangsa (IAEA).

IAEA mengecam serangan itu dengan menegaskan ia umpama ‘bermain dengan api’.

Ketua Pengarah IAEA, Rafael Grossi menggesa supaya pertempuran di loji Zaporizhzhia yang merupakan loji terbesar di Eropah dihentikan.

“Pertempuran ini perlu dihentikan segera, anda sedang bermain dengan api,” katanya.

Tentera Russia menuduh pasukan keselamatan Ukraine yang berada di seberang sungai membedil kawasan yang dikawalnya.

Bagaimanapun, tiada maklumat daripada Ukraine yang sebelum ini mencadangkan tenteranya membedil kawasan berkenaan yang ditawan Russia.

Kawasan loji nuklear termasuk bandar Enerhodar yang diduduki Russia sejak beberapa bulan lalu turut menjadi sasaran terbaharu letupan.

Memetik laporan daripada pegawai di loji berkata, terdapat banyak kerosakan yang berlaku kepada bangunan, sistem dan peralatan di tapak loji berkenaan.

Namun, setakat ini tiada kemalangan jiwa dilaporkan. – Agensi


KDN kekal larangan terbit al-Quran dalam tulisan rumi

KUALA LUMPUR, 2 Zulkaedah 1444H, Isnin – Larangan menerbitkan naskhah kitab suci al-Quran dalam tulisan rumi akan terus dikekalkan, kata Timbalan Menteri Dalam Negeri, Datuk Seri Dr Shamsul Anuar Nasarah.

Beliau berkata, pendirian itu selaras peruntukan undang-undang di bawah Akta Pencetakan Teks Al-Quran 1986 (Akta 326).

Tegasnya, al-Quran mestilah menggunakan teks asal iaitu dalam bahasa Arab sahaja di negara ini.

“KDN juga merujuk keputusan Jawatankuasa Muzakarah, Majlis Kebangsaan Bagi Hal Ehwal Agama Islam (MKI) kali ke-24 yang bersidang pada 5 dan 6 Jun 1989 bahawa haram ditulis atau digunakan mana-mana bahagian dalam al-Quran dengan tulisan yang bukan huruf Arab.

“Ini (pendirian) tegas dan terus diberi perhatian tinggi kementerian,” katanya.

Beliau berkata demikian menggulung Rang Undang-Undang (RUU) Pencetakan Teks Al-Qur’an (Pindaan) 2023 di Dewan Rakyat hari ini.

Timbalan Speaker Dewan Rakyat, Datuk Ramli Mohd Noor, yang mempengerusikan mesyuarat kemudian memaklumkan pindaan RUU Akta 326 itu diluluskan sebulat suara Ahli Parlimen hari ini, selepas dibentang bagi bacaan kali ketiga di Dewan Rakyat.

Terdahulu, RUU itu dibentangkan antara lain untuk menaikkan penalti serta hukuman penjara bagi kesalahan mencetak atau menerbitkan teks al-Quran yang tidak diperakui Lembaga Pengawalan dan Pelesenan Pencetakan al-Quran (LPPPQ).

RUU bertujuan meminda Akta Pencetakan Teks Al-Qur’an 1986 itu, mencadangkan peningkatan jumlah penalti maksimum daripada RM10,000 kepada RM50,000, manakala hukuman maksimum penjara pula daripada tiga tahun kepada lima tahun.


Inisiatif JaminKerja Keluarga Malaysia sedia 600,000 pekerjaan

KUALA LUMPUR, 17 Rejab 1443H, Sabtu – Inisiatif JaminKerja Keluarga Malaysia mendukung matlamat menurunkan kadar pengangguran melalui penyediaan 600,000 peluang pekerjaan tahun ini dengan peruntukan RM4.8 bilion.

Perdana Menteri Datuk Seri Ismail Sabri Yaakob berkata inisiatif bertemakan ‘Keluarga Malaysia, Makmur Sejahtera’ itu seiring dengan penciptaan peluang pekerjaan yang merupakan teras utama di bawah Bajet 2022.

“Inisiatif JaminKerja Keluarga Malaysia ini merupakan manifestasi komitmen kerajaan dalam menyediakan peluang pekerjaan yang lebih menyeluruh dan menghasilkan pembangunan ekonomi yang lebih mampan, di samping memacu usaha pemulihan negara secara berstruktur dan menyumbang ke arah pengukuhan pasaran tenaga kerja negara,” katanya.

Beliau berkata demikian pada Majlis Pelancaran Inisiatif JaminKerja Keluarga Malaysia dan Karnival Kerjaya JaminKerja Keluarga Malaysia 2022 di Pusat Konvensyen Kuala Lumpur (KLCC) di sini hari ini.

Turut hadir Menteri Kewangan Tengku Datuk Seri Zafrul Tengku Abdul Aziz dan Menteri Sumber Manusia Datuk Seri M. Saravanan. – Bernama


COVID-19: England percepat program vaksinasi kekang risiko varian baharu

LONDON, 14 Safar 1445H, Khamis – England akan segerakan program vaksinasi selesema musim luruh dan vaksin coronavirus sebagai langkah berjaga-jaga selepas mengenalpasti varian COVID-19 yang sangat bermutasi BA.2.86 – yang ditemukan di Britain.

Para saintis berkata, BA.2.86 – cabang daripada varian Omicron – tidak mungkin menyebabkan gelombang penyakit yang teruk dan kematian, berikutan pertahanan imun yang dibina di seluruh dunia daripada vaksinasi dan jangkitan sebelumnya.

Bagaimanapun, Kementerian Kesihatan Britain berkata, program vaksin tahunan untuk kumpulan yang lebih tua dan berisiko akan dimulakan beberapa minggu lebih awal daripada dirancang ekoran varian itu.

“Memandangkan saintis terkemuka dunia kami mengumpulkan lebih banyak maklumat mengenai varian BA.2.86, adalah wajar untuk mempercepatkan program vaksinasi,” kata Menteri Kesihatan, Maria Caulfield dalam satu kenyataan.

Varian itu mula dikesan di Britain pada 18 Ogos lalu dan vaksinasi bermula pada 11 September ini, dengan penduduk rumah jagaan dan individu berisiko tinggi akan didahulukan untuk menerima suntikan.

Pada masa ini, ia tidak dikategorikan sebagai ‘varian membimbangkan’ di Britain dan tiada perubahan meluas kepada nasihat kesihatan awam, menurut kementerian.

Varian itu pertama kali dikesan di Denmark pada 24 Julai lalu, selepas virus yang menjangkiti pesakit berisiko menjadi sakit teruk berurutan.

Sejak itu, ia dikesan pada pesakit bergejala lain, dalam rutin pemeriksaan lapangan terbang dan dalam sampel air sisa di segelintir negara.

Tiada sekatan coronavirus di England sejak Februari 2022 dan Ketua Eksekutif Agensi Keselamatan Kesihatan UK, Jenny Harries berkata, varian baharu dijangkakan hasil daripada hidup dengan COVID-19.

“Terdapat maklumat terhad pada masa ini mengenai BA.2.86, justeru potensi kesan varian tertentu ini sukar untuk dijangkakan.

“Seperti semua varian COVID-19 yang muncul dan beredar… kami akan terus memantau BA.2.86 dan menasihati kerajaan serta orang ramai sambil kami mempelajari lebih lagi,” katanya. – Agensi


Laporan temui bukti 9 paderi lakukan gangguan seksual

COLORADO, 16 Rabiulakhir 1442H, Rabu – Satu laporan baharu menemui bukti bahawa sembilan lagi paderi Katolik melakukan penganiayaan seksual terhadap kanak-kanak sejak tahun 1950-an.

Sembilan paderi Katolik itu, termasuk seorang yang terkenal kerana menolong gelandangan di Denver, didapati menganiayai kanak-kanak secara seksual dalam laporan terkini mengenai penderaan seks di gereja Katolik Colorado yang didedahkan oleh Peguam Negara, Phil Weiser, semalam.

Mendiang Paderi Charles B Woodrich, yang dikenali sebagai Pastor Woody, dan lapan yang lain tidak dikenal pasti sebelumnya dalam laporan awal yang dikeluarkan pada Oktober 2019 berdasarkan tinjauan rekod gereja di mukim Denver, Colorado Springs dan Pueblo di bawah perjanjian antara Pejabat Peguam Negara dan gereja.

Enam daripada paderi yang baru dinamakan telah meninggal dunia sementara yang lain sebelumnya dikeluarkan daripada kelayakan paderi atau bersara.

Laporan terbaharu itu mendedahkan penganiayaan yang sebelum ini pernah dilaporkan ke Pejabat Peguam Negara atau program pemulihan yang dibiayai oleh gereja.

Ia menjumpai bukti untuk menyokong tuntutan penderaan 46 kanak-kanak lagi oleh sejumlah 25 paderi, 16 daripadanya dinamakan dalam laporan tahun lalu sebagai bukti yang menguatkan dakwaan penderaan seks terhadap mereka.

Secara keseluruhan, 212 kanak-kanak didapati telah dianiaya secara seksual oleh 52 paderi antara tahun 1950 dan 1999, tetapi kebanyakannya pada tahun 1960-an.

Kajian itu mula dilancarkan setelah Hakim Mahkamah Tinggi Pennsylvania mendakwa pada 2018 bahawa lebih daripada 300 paderi telah menganiaya secara seksual sekurang-kurangnya 1,000 kanak-kanak selama tujuh dekad di sana, menimbulkan persoalan mengenai skop penyalahgunaan di negeri lain.

“Kami tetap patah hati dengan penderitaan yang mereka alami, sekali lagi kami meminta maaf terdalam atas kegagalan gereja di masa lalu, dan kami berjanji bahawa kami akan selalu berdoa untuk penyembuhan yang berterusan untuk mereka dan keluarga mereka,” kata mereka.

Pada Oktober tahun lalu, bekas peguam Amerika Syarikat, Bob Troyer mengkaji lebih daripada 500 fail paderi dan menemubual saksi, mangsa dan penguatkuasaan undang-undang.

Dalam penemuannya, Troyer mengatakan kebanyakan insiden berlaku pada tahun 1960-an dan 1970-an.

Kini, gereja bersetuju untuk membuat perubahan yang disarankan oleh Troyer, iaitu menyediakan penyelaras bantuan mangsa dan mendorong mangsa untuk melaporkan penyalahgunaan secara langsung kepada penguatkuasa.

Reputasi gereja akan tergugat jika tidak menunaikan komitmen mereka, kata Weiser. – Agensi


Mangsa banjir di 3 negeri meningkat

KUALA LUMPUR, 18 Rabiulakhir 1444H, Isnin – Jumlah mangsa banjir di Kelantan, Johor dan Perak merekodkan peningkatan pagi ini, Selangor dan Pulau Pinang pula menunjukkan penurunan manakala Melaka kekal dengan 41 orang.

Jumlah terkini mangsa di enam negeri yang terjejas akibat banjir itu adalah seramai 2,633 orang.

Di JOHOR, Jawatankuasa Pengurusan Bencana Daerah (JPBD) Tangkak dalam kenyataan memaklumkan Tangkak menjadi daerah terbaharu dilanda banjir, menjadikan jumlah mangsa di negeri itu seramai 319 orang setakat 8 pagi ini, berbanding 266 mangsa tengah malam tadi.

Seramai 53 orang daripada 11 keluarga di daerah itu dipindahkan ke Sekolah Kebangsaan (SK) Simpang 5 Darat tengah malam tadi susulan air naik.

“Kesemua mangsa adalah dari Kampung Simpang 5 Darat, Kampung Parit Bunga Raya Hujung dan Kampung Parit Pulai. Dengan jumlah terbaharu ini, menjadikan lima daerah kini terjejas banjir termasuk Segamat, Kulai, Kluang dan Pontian,” menurut kenyataan itu.

Di Pontian, jumlah mangsa yang ditempatkan di SK Melayu Raya kekal seramai 17 orang manakala di daerah Kulai, pusat pemindahan sementara (PPS) Dewan Serbaguna Kampung Baru Sengkang menempatkan 139 mangsa dan Dewan Raya Kampung Murni Jaya pula menempatkan 19 individu.

“Di Kluang, PPS Dewan Utama Kampung Ithnin Maarof menempatkan 34 mangsa manakala di  Segamat, tiga PPS menempatkan 57 mangsa iaitu 39 orang di Balai Raya Kampung Batu Badak, Balai Raya Kampung Kuala Paya (empat mangsa) manakala Dewan Komuniti Tasek (14 mangsa),” menurut kenyataan itu.

Di PERAK, jurucakap Angkatan Pertahanan Awam Malaysia (APM) memaklumkan empat lagi PPS dibuka di Teluk Intan selain daerah Larut Matang dan Selama (LMS) serta Kinta yang menempatkan 124 mangsa daripada 38 keluarga menjadikan jumlah terkini mangsa banjir pagi ini seramai 283 orang daripada 83 keluarga.

Empat PPS itu ialah Dewan Orang Ramai Kampung Piandang, Siputeh; Dewan Orang Ramai Sungai Lidin, Simpang; Dewan Orang Ramai Kampung Jelapang dan Dewan Orang Ramai Kampung Simpang Halt, katanya dalam satu kenyataan hari ini.

Di KELANTAN, jumlah mangsa banjir terus mencatatkan peningkatan apabila 1,771 orang daripada 586 keluarga ditempatkan di lapan PPS setakat 9 pagi, berbanding 1,681 mangsa membabitkan 552 keluarga malam tadi.

Berdasarkan portal InfoBencana Jabatan Kebajikan Masyarakat (JKM), kesemua mangsa banjir itu ditempatkan di lapan PPS di daerah Pasir Mas.

Di PULAU PINANG, Penolong Pengarah Sektor Operasi APM Pulau Pinang Mej (PA) Kamal Jakarinah berkata, jumlah mangsa banjir di negeri itu terus menurun kepada 37 individu daripada lapan keluarga pagi ini berbanding 42 orang daripada sembilan keluarga, malam tadi.

Kesemua mangsa ditempatkan di PPS SK Lahar Yooi di Tasek Gelugor manakala satu lagi PPS di Dewan Banjir Desa Puri, yang sebelum ini menempatkan seramai 39 mangsa daripada 11 keluarga telah ditutup petang semalam berikutan keadaan banjir di kawasan itu pulih.

Di MELAKA, Sekretariat Jawatankuasa Pengurusan Bencana Negeri Melaka dalam satu kenyataan memaklumkan mangsa banjir yang ditempatkan di dua PPS di Alor Gajah pagi ini kekal 41 orang daripada 12 keluarga, sama seperti yang direkodkan malam tadi.

Jumlah mangsa di PPS Balai Raya Kampung Gadek tidak berubah dengan 11 mangsa daripada enam keluarga manakala PPS Balai Raya Bukit Balai Durian Tunggal menempatkan 30 mangsa daripada enam keluarga.

“Kesemua mangsa adalah dari Kampung Gadek, Kampung Bukit Tambun, Kampung Bukit Balai, Kampung Belimbing, Kampung Pulau dan Pengkalan di Alor Gajah,” menurut kenyataan itu.

Di SELANGOR, laman web InfoBencana JKM memaklumkan jumlah mangsa banjir di negeri itu terus merekodkan penurunan daripada 370 mangsa membabitkan 89 keluarga malam tadi kepada 182 mangsa (53 keluarga) setakat 6.52 pagi tadi.

Enam PPS masih dibuka iaitu empat di Kuala Selangor membabitkan SK Sungai Sireh; Sekolah Menengah Kebangsaan Jeram; Sekolah Jenis Kebangsaan Cina Yuk Chih Batang Berjuntai dan Dewan


Keputusan permohonan ke UA diumum hari ini

BANGI, 8 Safar 1443H, Rabu – Keputusan permohonan melanjutkan pengajian ke Universiti Awam (UA) Sesi Akademik 2021/2022 bagi lepasan Sijil Tinggil Persekolahan Malaysia (STPM)/setaraf akan diumumkan pada 15 September ini.

Kementerian Pengajian Tinggi (KPT) memaklumkan semakan keputusan boleh dibuat secara dalam talian mulai jam 12 tengah hari, 15 September hingga 25 September 2021.

Katanya, pengesahan setuju terima tawaran dan surat tawaran boleh dicetak mulai 16 September hingga 25 September 2021 di laman web UA.

“Surat tawaran rasmi akan dikeluarkan oleh UA kepada yang berjaya mulai 16 September setelah calon membuat pengesahan setuju terima tawaran dalam tempoh 10 hari seperti dinyatakan.

“Hanya pemohon yang gagal mendapat tawaran sahaja boleh mengemukakan permohonan rayuan,” kata kementerian dalam kenyataan, hari ini.

KPT berkata, rayuan boleh dibuat melalui UPUOnline bagi kemasukan ke UA di http://upu.mohe.gov.my dalam tempoh 11 hari mulai 15 September sehingga 25 September 2021.

“Tawaran tempat bagi sesi akademik 2021/2022 adalah muktamad dan sebarang permohonan pertukaran program dan universiti tidak dibenarkan.

“Dasar pemilihan rayuan adalah tertakluk kekosongan tempat yang ditawarkan mengikut program pengajian selepas pendaftaran pelajar baharu selesai dilaksanakan,” katanya.


Ubat batuk: WHO gesa pemeriksaan terperinci

NEW YORK, 2 Rejab 1444H, Selasa – Pertubuhan Kesihatan Sedunia (WHO) pada Isnin menggesa pihak berkuasa menjalankan pemeriksaan lebih terperinci susulan insiden kematian kanak-kanak yang dikaitkan dengan pengambilan sirap ubat batuk yang dilaporkan sekurang-kurangnya di tujuh buah negara.

Ubat tiruan atau ubat yang tidak memenuhi piawaian keselamatan mesti dikenal pasti dan ditarik balik daripada pasaran, lapor Agensi Akhbar Jerman (dpa) memetik WHO.

Dalam beberapa bulan kebelakangan ini, sekurang-kurangnya 300 bayi di tiga negara telah meninggal dunia selepas mengambil ubat batuk yang boleh dibeli tanpa preskripsi.

Ubat dikatakan mengandungi bahan toksik seperti pelarut industri atau agen antibeku yang boleh membawa maut walaupun dalam kuantiti yang sedikit.

Bagaimanapun, WHO tidak mendedahkan negara yang terlibat.

Badan kesihatan dunia itu sudah pun mengeluarkan amaran mengenai insiden di Gambia, Indonesia dan Uzbekistan.-  Bernama


Tehran ugut akan hancurkan Tel Aviv, Haifa

TEHRAN, 24 Rejab 1442H, Isnin – Iran menempelak Israel selepas mendakwa sedang memperbaharui rancangan untuk menyerang tempat nuklear negaranya.

Sebagai respons kepada ancaman negara haram, Menteri Pertahanan Iran berjanji bahawa Tehran akan menghancurkan Tel Aviv dan Haifa jika rejim penjajah melakukan kesilapan.

“Tindakan mereka adalah ancaman yang jelas terdesak.

“Rejim Zionis tahu perkara itu, dan jika tidak tahu, mereka harus tahu bahawa Iran akan menjatuhkan Tel Aviv dan Haifa ke tanah jika berani melakukan kesilapan,” kata Brigadier Jeneral Amir Hatami, semalam.

Kenyataan itu dibuat setelah Menteri Hal Ehwal Ketenteraan Israel memaklumkan, rejimnya memperbaharui rancangan serangan ketenteraan di lokasi nuklear Iran sekiranya Tehran meneruskan apa yang digambarkan sebagai ‘peningkatan nuklear’.

Dalam wawancara dengan Fox News, Benny Gantz ditanya mengenai program nuklear Iran dan apakah Israel sedang membuat persiapan untuk menyerang sasaran Iran.

“Sudah tentu kita ada (rancangan), tetapi kita akan terus memperbaikinya.

“Peningkatan nuklear Iran mesti dihentikan. Sekiranya dunia menghentikannya sebelum ini, sangat baik. Tetapi jika tidak, kita mesti berdiri sendiri dan kita mesti mempertahankannya.”

Tehran menandatangani Pelan Tindakan Komprehensif Bersama (JCPOA) pada tahun 2015 dengan enam negara, yang menyebabkan terjalinnya kerjasama erat antara Republik Islam dan Agensi Tenaga Atom Antarabangsa (IAEA), walaupun Israel melobi secara intensif untuk menggagalkan perjanjian nuklear.

Bagaimanapun, pentadbiran bekas Presiden AS, Donald Trump melemahkan JCPOA dengan membatalkannya pada bulan Mei 2018 di tengah-tengah banyak laporan IAEA mengenai pematuhan sepenuhnya Tehran terhadap perjanjian itu.

Israel menyokong penarikan Washington secara sepihak dari perjanjian itu dan kempen ‘tekanan maksimum’ yang dilancarkan AS terhadap Iran.

Pentadbiran AS yang baru, di bawah Presiden Joe Biden, telah menyatakan kesediaan untuk membawa Washington kembali ke JCPOA.

Tetapi pihaknya menuntut agar Iran menarik semula langkah yang telah diambil, sebagai tindak balas terhadap pelanggaran AS dan kegagalan orang Eropah memenuhi kesepakatan.

Iran menegaskan Amerika Syarikat harus menarik balik sekatannya sebelum Republik Islam mempertimbangkan tindak balas. – Agensi


PAS yakin Ahmad Amzad menang lagi

MARANG, 10 Muharam 1445H, Jumaat – PAS yakin Datuk Ahmad Amzad Hashim mampu memperolehi majoriti lebih besar pada Pilihan Raya Kecil (PRK) Parlimen Kuala Terengganu, 12 Ogos ini.

Setiausaha Agung PAS, Datuk Seri Takiyuddin Hassan berkata, pada Pilihan Raya Umum ke-15 (PRU15) lalu, Ahmad Amzad yang memperoleh 63,016 undi memenangi kerusi Parlimen Kuala Terengganu dengan majoriti 40,907 undi.

Beliau menewaskan calon BN, Mohd Zubir Embong yang mendapat 22,109 undi, calon PH, Raja Datuk Kamarul Bahrin Shah Raja Ahmad Shah (10,946 undi) dan calon Pejuang, Mohamad Abu Bakar Muda (481 undi).

Bagi mengekalkan kemenangan itu, Takiyuddin yang juga Penolong Setiausaha Agung Perikatan Nasional (PN) menyeru jentera pilihan raya supaya bekerja dengan tahap maksimum.

“Kalau baru ni dapat sikit saja, (majoriti) 40,000 (undi), adakah boleh kita buktikan ke seluruh dunia kita mungkin boleh 50,000 atau 60,000 majoriti, insya-Allah,” katanya ketika berucap pada Majlis Pengiytiharan Calon PN Terengganu di Dewan Tok Guru, Rusila, malam tadi.

Beliau juga menjelaskan PN tidak membuat rayuan terhadap keputusan mahkamah yang membatalkan keputusan Pilihan Raya Parlimen Kuala Terengganu pada PRU15 lalu, kerana tidak mahu membuang masa.

“Oleh kerana kita tak mahu membazir masa, kita Perikatan Nasional membuat keputusan tidak mahu merayu walaupun kita boleh lagi merayu.

“Jika merayu mungkin terpaksa menunggu masa enam bulan lagi sehingga menyebabkan rakyat kawasan itu tidak mempunyai Ahli Parlimen.

“Kita Perikatan Nasional tidak mahu rakyat Kuala Terengganu terabai, tidak ada Ahli Parlimen, maka kita buat keputusan biarlah kalah (perbicaraan), kalahlah mahkamah isytihar batal, batallah, kita bersedia untuk menjalani pilihan raya kecil dalam Parlimen Kuala Terengganu. Insya-Allah, lebih daripada bersedia,” katanya seperti dilapor Harakahdaily.

Pada 27 Jun lalu, Mahkamah Pilihan Raya Terengganu membatalkan kemenangan Ahmad Amzad yang mewakili PAS ketika itu.

Keputusan dibuat Hakim Mohd Firuz selepas pihak pempestiyen berjaya membuktikan wujudnya unsur rasuah ketika kempen PRU15.

Beliau berkata, walaupun pempetisyen tidak dikemukakan sebagai saksi, bukti-bukti lain mencukupi untuk mengisytiharkan kerusi bagi Parlimen Kuala Terengganu terbatal dan tidak sah mengikut Seksyen 36 Akta Kesalahan Pilihan Raya.

Mahkamah turut memerintahkan pihak responden membayar kos RM50,000 kepada pihak pempestiyen.


Arab Saudi mahu labur RM80.8 bilion hasilkan senjata sendiri

RIYADH, 9 Rejab 1442H, Ahad – Arab Saudi akan melabur sehingga AS$20 bilion (RM80.8 bilion) bagi menghasilkan lebih banyak senjata sendiri dan sistem ketenteraannya dalam dekad yang akan datang.

Negara itu mahu membelanjakan sekurang-kurangnya separuh daripada anggaran ketenteraannya secara tempatan pada tahun 2030.

“Kami akan melabur lebih dari AS$10 bilion (RM40.4 bilion) dalam industri ketenteraan di Arab Saudi dalam dekad yang akan datang.

“Jumlah yang sama juga untuk penyelidikan dan pembangunan,” kata Gabenor Lembaga Umum Industri Ketenteraan (GAMI), Ahmed bin Abdulaziz Al-Ohali, dalam persidangan pertahanan di Abu Dhabi.

Beliau mengatakan kerajaan merancang untuk meningkatkan dana penyelidikan dan pembangunan (R&D) ketenteraan dari 0.2 peratus kepada empat peratus pengeluaran persenjataan pada tahun 2030.

Pengumuman itu susulan keputusan Amerika Syarikat (AS) bulan lalu yang mengisytiharkan pembekuan sementara beberapa penjualan senjata ke Arab Saudi dan Emiriah Arab Bersatu (UAE).

Pentadbiran baru Presiden AS, Joe Biden mengumumkan akan menghentikan pelaksanaan perjanjian senjata era Donald Trump baru-baru ini, termasuk penjualan senjata api ke Arab Saudi dan jet pejuang F-35 ke UAE.

Langkah itu bertujuan untuk menekan negara-negara tersebut mengakhiri perang di Yaman.

Pada masa sama, negara lain juga menghadapi gesaan untuk menghentikan penjualan senjata kepada negara Teluk.

Kerajaan UK telah menghadapi kritikan dari aktivis setelah didedahkan bahawa penjualan senjata berjumlah AS$1.9 bilion (RM7.6 bilion) telah dipersetujui antara bulan Julai dan September 2020, setelah larangan penjualan ke Arab Saudi ditarik balik ketika itu. – Agensi


Pembangunan semula Gaza bermula pada Oktober

GAZA, 18 Safar 1443H, Sabtu – Fasa pertama proses pembinaan semula Semenanjung Gaza akan disegerakan selepas empat bulan serangan dahsyat negara pengganas Israel.

Rancangan pembinaan semula itu ditetapkan oleh Kementerian Kerja Raya dan Perumahan Gaza, Jawatankuasa Qatar bagi Pembangunan Semula Gaza dan pihak-pihak antarabangsa yang lain.

Ketua Setiausaha Kementerian Kerja Raya, Naji Sarhan memberitahu Al Jazeera bahawa beberapa negara berjanji akan menyumbang bagi proses pembinaan semula Gaza pada Oktober nanti.

“Qatar berjanji dana AS$500 juta (RM2.09 bilion) untuk membangun kembali unit kediaman yang musnah dalam serangan Israel baru-baru ini, di mana Mesir menjanjikan AS$500 juta untuk infrastruktur dan jalan yang musnah” katanya.

Serangan 11 hari pada Mei lalu, mengorbankan lebih daripada 260 penduduk Palestin, termasuk 66 kanak-kanak.

Kira-kira 2,000 rumah musnah, di samping 22,000 unit lagi yang sebahagiannya rosak mengakibatkan pemindahan puluhan ribu penduduk Palestin.

Menurut Sarhan, kerugian dalam peperangan baru-baru ini dianggarkan bernilai AS$497 juta (RM2.08 bilion).

“Sekatan Israel-Mesir selama 14 tahun di semenanjung itu memberi banyak halangan dalam proses pembinaan semula. Israel melarang bahan binaan melalui sempadannya, sehingga memburukkan keadaan hidup penduduk Palestin di Gaza,” katanya.

Perjanjian pembinaan semula merangkumi tiga fasa.

Fasa pertama termasuk membina semula rumah kediaman oleh Jawatankuasa Qatar, yang akan membina semula 1,000 unit kediaman yang musnah, termasuk 800 yang mengalami kerosakan.

Sarhan berkata, Mesir akan memulakan fasa pertama dalam tempoh beberapa hari lagi.

Pengaturan kemasukan bahan binaan ke Semenanjung Gaza sedang dilakukan melalui persimpangan sempadan Rafah.

Kuwait sebelumnya berjanji membina menara yang dibom dalam serangan terbaru, namun perjanjian itu tidak dipersetujui secara rasmi, katanya.

Sarhan berkata, pihaknya berharap lebih banyak penderma turut serta dalam proses pembinaan termasuk Majlis Kerjasama Teluk (GCC), Kesatuan Eropah (EU) serta memberikan sumbangan mendukung sektor industri dan pertanian di Gaza. – Agensi


Manfaatkan sepenuhnya Hari Arafah

MAKKAH, 6 Zulhijjah 1444H, Ahad – Jemaah haji negara perlu memanfaatkan sepenuhnya Hari Arafah yang merupakan kemuncak haji, selaras sabda Nabi Muhammad SAW “Al-hajju Arafah” (haji itu wukuf di Arafah).

Ketua Pakar Rujuk musim haji 1444 Hijrah, Dr Anisah Ab Ghani berkata, Hari Arafah mempunyai keistimewaan tersendiri kerana hari mustajabnya doa selain menjadi hari Allah membebaskan hamba-Nya daripada api neraka.

Anisah yang juga Pengerusi Jawatankuasa Penasihat Ibadat Haji (TH-JAKIM) berkata, jemaah haji sebaik-baiknya membuat senarai doa sebanyak mungkin supaya tidak tertinggal apa yang dihajati.

“Jemaah haji kena peka, ketika kita berada di Arafah ini macam mana kita nak berdoa kita kena ada senarai, sebab ini hari doa yang mustajab bagi orang yang mengerjakan haji dan orang yang kita mohon, orang yang minta kita doa di Arafah,” katanya kepada pemberita di sini.

Menurutnya, bakal haji juga digalakkan untuk memperbanyakkan zikir, solat sunat serta membaca al-Quran dan meninggalkan perkara sia-sia seperti berbual-bual dengan rakan atau menghisap rokok.

“Bila kita ada di Arafah ini, kita anggap sebagai Padang Mahsyar kecil, anggap kita ini seolah-olah berdepan Allah SWT … untuk menginsafi diri kita, seolah-olah nak persembahkan ibadat kita kepada Allah SWT,” katanya dan menambah mereka yang tidak mengerjakan haji pula disunatkan berpuasa pada Hari Arafah.

Kesemua 31,600 jemaah haji Malaysia akan bergerak ke Arafah esok untuk menyertai kira-kira tiga juta umat Islam seluruh dunia menjalani ibadah wukuf yang merupakan kemuncak haji pada Selasa, 9 Zulhijjah (27 Jun). – Bernama


Siasat status perkahwinan, agama Illi Najwa dan pasangan

1. BARU-baru ini umat Islam digemparkan dengan berita seorang wanita Muslim Malaysia Illi Najwa Anuar Hussin Saddique berkahwin dengan Ketua Pasukan Hoki India yang dikatakan beragama Sikh di India. Malah video upacara perkahwinan mereka yang mirip perkahwinan Punjabi juga ditularkan kepada masyarakat awam.

2. Pelbagai persoalan timbul selepas itu samada wanita tersebut telah murtad atau tidak, adakah perkahwinan mereka sah atau tidak dan tindakan yang perlu di lakukan oleh pihak Kerajaan.

3. Sebagai sebuah pertubuhan yang dianggotai oleh peguam-peguam beragama Islam di mahkamah sivil dan mahkamah syariah, PPMM merasa terpanggil untuk membuat kenyataan ini bagi menimbulkan persepsi yang betul dalam isu ini.

4. PPMM memahami kemarahan umat Islam khususnya netizen dalam isu ini kerana hal ini dilihat sebagai menghina agama Islam khususnya apabila umat Islam sendiri terpaksa menghadapi pelbagai syarat untuk melakukan pernikahan dalam tempoh pandemik Covid 19 ini sedangkan beliau dilihat begitu mudah keluar negara untuk berkahwin.

5. Tidak berapa lama selepas itu seorang pegawai khas Menteri Persekutuan telah membuat kenyataan yang merujuk kepada kenyataan pengantin wanita tersebut. Difahamkan pengantin wanita tersebut adalah anak saudara Menteri Persekutuan tersebut. Dalam kenyataan tersebut wanita tersebut mengaku beliau masih Islam, suaminya juga didakwa telah memeluk Islam dan mereka telahpun menjalankan upacara pernikahan menurut agama Islam.

6. Pihak JAKIM juga telah mengeluarkan kenyataan mereka menanti siasatan dari Jabatan Agama Islam Johor manakala Jabatan Agama Islam Johor mengeluarkan kenyataan akan memanggil mereka kerana pengantin wanita tersebut berasal dari Johor.

7. Sehingga kini beberapa fakta masih belum dapat disahkan samada melalui dokumen ataupun kenyataan iaitu:

a. Samada pengantin lelaki tersebut sudah memeluk Islam kerana tiada keterangan yang menyatakan sedemikian;
b. Samada upacara pernikahan menurut agama Islam telahpun dilaksanakan sewajarnya kerana tiada maklumat sedemikian dinyatakan seperti rukun-rukun nikah khususnya berkaitan wali, saksi dan aqad;
c. Samada pengantin wanita tersebut sudah mendapat kebenaran berkahwin dari pihak berkuasa agama di Malaysia menurut undang-undang keluarga Islam negeri yang berkenaan; dan
d. Samada upacara perkahwinan yang ditularkan mirip upacara agama Sikh bertentangan dengan Hukum Syarak atau mempunyai ciri-ciri syirik kepada Allah SWT.

8. Walaupun persoalan-persoalan ini masih belum terjawab lagi, PPMM menyeru agar perkara ini tidak dipolemikkan khususnya dalam menyalahkan mana-mana pihak. Kita seharusnya menyelesaikan permasalahan ini dengan baik bukan menyalahkan orang lain seperti pihak Kerajaan, parti politik tertentu ataupun keluarga pengantin. Ini adalah disebabkan hal ini berlaku atas kehendak peribadi seseorang yang tiada melibatkan pihak lain.

9. Oleh yang demikian PPMM menyeru agar pengantin wanita tersebut bersama suaminya agar kembali ke Malaysia dengan kadar segera bagi memberi penjelasan kepada pihak berkuasa mengenai perkara yang ditimbulkan tersebut. Pada pandangan peribadi saya hukuman bukanlah suatu pilihan yang perlu diutamakan tetapi menyelesaikan perkara ini dengan sebaiknya.

10. Remedi perundangan untuk membawa pulang mereka secara paksa mungkin sukar dilaksanakan kerana jikapun benar perkahwinan berbeza agama berlaku, ia dilakukan di India yang membenarkan perkahwinan sedemikian. Kedudukan perundangan di India dalam isu ini berbeza dengan Malaysia.

11. Jika terbukti berlaku perkara yang mensyirikkan Allah SWT perlulah diajak mereka supaya bertaubat dan berjanji tidak melakukannya lagi disamping memberi panduan yang sebaiknya kepada mereka untuk mengemudi rumahtangga agar mendapat keberkatan dari Allah SWT. Jika mereka masih engkar bolehlah tindakan perundangan diambil terhadap mereka.

12. Jika berlaku sebarang perlanggaran kepada mana-mana undang-undang khususnya Undang-Undang Keluarga Islam di negeri berkenaan tindakan pendakwaan juga boleh diambil terhadap mana-mana orang yang melanggarnya sepertimana kes-kes yang lain.

13. Sekiranya berlaku walau seorang umat Islam yang keluar dari agama Islam, kita semua samada pemimpin negara atau negeri, peguasa agama, pimpinan NGO Islam, ibubapa ataupun Muslim di jalanan mesti muhasabah diri kenapa perkara ini berlaku dan perlu mengambil tindakan sewajarnya bagi membendung perkara ini berlaku lagi. Sudah sampai masanya kita meneliti kembali sistem pendidikan kita di sekolah dan masjid-masjid, kembali kepada budaya leluhur kita yang mementingkan agama dan adab serta memperkemaskan jatidiri.

14. Hal sebegini tidak patut didiamkan dan pihak berkuasa agama perlu memainkan peranan bagi menyelesaikan isu ini dengan mendapatkan kepastian kepada persoalan-persoalan di atas. PPMM mengucapkan terima kasih kepada pihak Kerajaan samada di peringkat Persekutuan ataupun di Negeri Johor kerana cepat bertindak dan mengeluarkan kenyataan bagi menangani isu ini.

21 Disember 2020
Dato’ Haji Zainul Rijal Abu Bakar
Presiden
Persatuan Peguam-Peguam Muslim Malaysia


Merepek! MP DAP mahu penceroboh tanah diberi geran

SAYA hadir ke Ibu Pejabat Polis Daerah Raub semalam bersama rakan-rakan gabungan pelbagai NGO-NGO tempatan negeri Pahang anjuran PEMBELA bagi membuat laporan polis beramai-ramai terhadap Ahli Parlimen Raub (DAP) yang mencadangkan agar kerajaan memberikan penceroboh-penceroboh geran tanah.

Kita melihat bahawa ini merupakan langkah bagi mensucikan dan menghalalkan tindakan pencerobohan tanah di bumi Pahang khususnya daerah Raub.

Bayangkan, berpuluh tahun menceroboh dan lakukan jenayah pencerobohan hutan simpan di Pahang, tiba-tiba, Ahli Parlimen Raub, YB Chow Yui Hui, cadang supaya mereka diberikan geran kononnya atas alasan hak asasi manusia. Sangat merepek, tapi ianya benar-benar berlaku.

Tidak cukup dengan itu, rujukan panggilan terhadap mereka kini sudah bertukar dan dinormalisasikan dari ‘Penceroboh Haram’ kepada ‘Pekebun Tanpa Geran’. Padahal tindakan yang dilakukan mereka sejak puluhan tahun lalu ialah satu bentuk pencerobohan kepada Hutan Simpan Kekal.

Kali ini, Ahli Parlimen tersebut menuntut supaya geran kepada tanah yang diceroboh diberikan kepada ‘pekebun tanpa geran’ tersebut.

Bukankah kita semua berpegang dengan prinsip-prinsip Rukun Negara mengenai Keluhuran Perlembagaan dan Kedaulatan Undang-Undang? Mana kedaulatan undang-undang jika yang melanggar mahu diberikan keistimewaan dan disucikan perbuatan melanggarnya dengan gelaran-gelaran yang dilembutkan dari masa ke masa?

Rule of Law dan Tatakelola sudah jadi ke laut!

Atas sebab ini, kita bersama-sama lebih 50 buah NGO dan rakyat tempatan berkumpul di Ibu Pejabat Polis Daerah Raub di sini untuk membuat laporan polis.

Haji Aminuddin Yahaya


Kluster makin bertambah, Dr Noor Hisham rayu orang ramai patuh SOP

BANGI, 24 Rabiulawal 1442H, Khamis – Rakyat dinasihatkan supaya mematuhi Prosedur Standard Operasi (SOP) ketika menghadiri sebarang jenis perhimpunan dan ketika berada di tempat awam.

Ketua Pengarah Kesihatan, Tan Sri Datuk Dr Noor Hisham Abdullah berkata, perkara itu penting berikutan semakin banyak kluster terbentuk daripada perhimpunan sosial yang tidak mengikut SOP kebelakangan ini.

“Ini termasuk perhimpunan besar-besaran melibatkan kaum keluarga, majlis keraian dan upacara keagamaan.

“Perhimpunan-perhimpunan ini telah turut dihadiri oleh individu-individu yang bergejala,” katanya dalam satu kenyataan di laman Facebook hari ini.

Memberi contoh Kluster Enggor di Perak serta Kluster Indah Mas di Wilayah Persekutuan Kuala Lumpur dan Selangor, Dr Noor Hisham berkata, ia bermula dengan perhimpunan keluarga dan seterusnya telah merebak dalam komuniti.

Selain itu, katanya, Kluster Inai dan Kluster Jambul di Sabah adalah antara kluster yang berpunca daripada majlis keraian.

“Kluster Mentari yang melibatkan Selangor, Negeri Sembilan dan Wilayah Persekutuan Kuala Lumpur pula berpunca daripada upacara keagamaan membabitkan ahli keluarga serta kenalan yang hadir dalam satu upacara kematian di Nilai, Negeri Sembilan,” katanya.

Dr Noor Hisham berkata, meskipun penjarakan fizikal sukar diamalkan di kawasan sesak dan sempit, masyarakat juga dinasihatkan untuk akur dan patuh kepada nasihat yang diberikan dengan mengambil iktibar daripada kejadian kluster-kluster terbabit.

Beliau berkata, ini bagi mengurangkan risiko jangkitan di dalam komuniti.

“Orang ramai diminta supaya mematuhi SOP dalam semua keadaan dan di semua tempat memandangkan aktiviti perhimpunan yang dianjurkan tanpa pematuhan akan meningkatkan risiko penularan COVID-19 kepada orang ramai.

“Adalah amat penting bagi kita sentiasa berwaspada dan berusaha melindungi diri sendiri, keluarga dan juga masyarakat di sekeliling kita daripada mendapat jangkitan COVID-19,” katanya.


Israel, Maghribi setuju pulihkan hubungan

ANKARA, 25 Rabiulakhir 1442H, Jumaat – Presiden Donald Trump pada Khamis mengumumkan Israel dan Maghribi “sepakat untuk menjalin hubungan diplomatik” dan menganggap perjanjian itu sebagai “kejayaan besar” untuk perdamaian di Timur Tengah, lapor Agensi Anadolu.

“Satu lagi sejarah terlakar hari ini!” ciap Trump di Twitter. “Dua rakan kami yang hebat Israel dan Maghribi telah bersetuju untuk menjalin hubungan diplomatik sepenuhnya – satu kejayaan besar untuk perdamaian di Timur Tengah!”

Maghribi menjadi negara keempat yang memulihkan hubungan dengan Tel Aviv selepas Sudan pada Oktober lalu.

Pada September, Bahrain dan Emiriah Arab Bersatu (UAE) sepakat menjalin hubungan diplomatik, budaya serta komersial dengan Israel dan perjanjian kontroversi itu dimeterai di Rumah Putih.

Perjanjian itu menerima kecaman hebat rakyat Palestin, menyifatkan ia akan mengabaikan lagi hak dan kepentingan Palestin.

Rumah Putih dalam satu kenyataan menyatakan langkah itu diambil semasa perbualan telefon antara Trump dan Raja Maghribi Raja Mohammed VI.”Raja bersetuju untuk meneruskan hubungan diplomatik antara Maghribi dan Israel dan memperluas kerjasama ekonomi serta budaya bagi memajukan kestabilan wilayah.”

Trump juga mengakui kedaulatan Maghribi di seluruh wilayah Sahara Barat.

“Hari ini, saya menandatangani pengisytiharan yang mengakui kedaulatan Maghribi ke atas Sahara Barat. Kesungguhan Maghribi, keyakinan dan cadangan autonomi yang realistik satu-satunya asas kepada keadilan dan penyelesaian yang berkekalan untuk keamanan dan kemakmuran!,” tulis Trump di Twitter.

Diceroboh Sepanyol sehingga 1975, Sahara Barat – sebuah wilayah besar di selatan Maghribi – menjadi punca perselisihan antara Maghribi dan Polisario Front selama lebih empat dekad.

Selepas bertahun-tahun konflik, akhirnya pada 1991 kedua-dua pihak menandatangani gencatan senjata yang disokong Pertubuhan Bangsa-Bangsa Bersatu.

Polisario, sebuah gerakan pembebasan kebangsaan yang berusaha menamatkan kehadiran Maghribi di Sahara Barat, telah sekian lama menuntut referendum untuk menentukan nasib politik wilayah itu. – Bernama


Dua lagi gempa bumi gegar selatan Turkiye

ANKARA, 30 Rejab 1444H, Selasa – Sekurang-kurangya lapan cedera apabila dua lagi kejadian gempa bumi menggegarkan wilayah Hatay di selatan Turkiye pada Isnin, lapor agensi berita Anadolu.

Naib Presiden, Fuat Oktay pada taklimat berkata, mangsa yang cedera telah dipindahkan ke hospital untuk rawatan.

Beliau berkata, gempa susulan masih berterusan di rantau itu, dengan sekurang-kurangnya 20 gegaran direkodkan setakat ini.

Sehubungan itu, Oktay menggesa orang ramai untuk berwaspada dan sentiasa menjauhkan diri daripada kawasan bangunan rosak.

“Agensi pengurusan bencana Turkiye (AFAD), Balai Cerap Kandili dan Institut Penyelidikan Gempa Bumi yang berpangkalan di Istanbul kini menarik balik amaran untuk kemungkinan kenaikan paras laut,” kata Oktay.

Menurut AFAD, gempa pertama berlaku sekitar jam 8.04 malam waktu tempatan di daerah Defne di Hatay dengan magnitud 6.4, diikuti gegaran kedua tiga minit kemudian yang berukuran 5.8 magnitud di daerah Samandag.

Gegaran itu berlaku dalam tempoh dua minggu selepas gempa bumi berkekuatan 7.7 dan 7.6 magnitud yang berpusat di Kahramanmaras.

Gempa bumi dahsyat itu melanda 10 wilayah lain iaitu Hatay, Gaziantep, Malatya, Sanliurfa, Adana, Adiyaman, Diyarbakir, Kilis, Osmaniye dan Elazig.

Impak gempa mengakibatkan lebih 13 juta penduduk terjejas dengan jumlah kematian kini melebihi 41,000 orang. – Agensi


Ahli Parlimen khianat mandat rakyat jika dakwaan Anwar benar

BANGI, 5 Safar 1442H, Rabu – Rakyat memerlukan muka-muka baharu bagi menggantikan Ahli Parlimen yang telah mengkhianati mereka.

Demikian kata Naib Presiden Barisan Jemaah Islamiyah Se-Malaysia (BERJASA), kata Ustaz Mohd Hazizi Ab Rahman mengulas dakwaan Presiden PKR, Datuk Seri Anwar Ibrahim kononnya mendapat sokongan kukuh daripada Ahli Parlimen untuk membentuk kerajaan Persekutuan baharu.

Terdahulu, Anwar mendakwa, sokongan Ahli Parlimen itu daripada pelbagai parti termasuk yang berpihak kerajaan sedia ada, namun tidak mendedahkan jumlah Ahli Parlimen yang menyokongnya.

Dakwanya, beliau sudah diperkenan untuk menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada jam 11 pagi semalam, namun ditangguhkan kerana baginda menerima rawatan di Institut Jantung Negara (IJN).

Ustaz Hazizi berkata, jika benar dakwaan Anwar mempunyai majoriti, bermakna Ahli Parlimen sedia ada sudah mengkhianati rakyat, melompat ke sana sini tidak menghiraukan kepentingan rakyat.

“Sehubungan itu, kita perlu muka-muka baharu untuk menggantikan mereka. Senarai calon UMNO yang paling diragui, kerana sejak dahulu lagi, fenomena lompat melompat ini terkenal dalam kalangan muka-muka yang pernah menjadi Ahli Parlimen UMNO.

“Namun muka-muka ini terjamin pencalonannya, kerana kuasa berbuat demikian ada pada presiden parti, bukan pada rakyat.

“Rakyat hanya ada pilihan mengundi sahaja calon yang ditentukan oleh presiden, atas nama muafakat, yang membawa rebah bila-bila masa, kerana ketamakan akan menyebabkan mereka melompat bila-bila masa,” katanya menerusi catatan di Facebook hari ini.

Beliau yakin situasi ini tidak akan berakhir selagi ‘warlord’ masih dipersadakan.

“Kita kena keluar daripada sistem ‘warlord’ ini, yang di belakangnya ada kuasa kapitalis, dan kita tahu kaum kapitalis di negara ini. Keluar, dengan memilih parti bernafas baharu, BERJASA,” katanya.


Insiden tanah runtuh di Ampang ragut 4 nyawa

KUALA LUMPUR, 8 Syaaban 1443H, Jumaat – Insiden tanah runtuh di Taman Bukit Permai 2, Ampang dekat sini petang semalam meragut empat nyawa dan menyebabkan seorang cedera ringan selain menyaksikan 15 rumah serta 10 kenderaan terjejas.

Operasi mencari dan menyelamat (SAR) kelima-lima mangsa yang dilaporkan tertimbus itu bermula kira-kira sembilan jam lepas dengan sebuah jentera berserta sembilan anggota dari Balai Bomba dan Penyelamat Pandan dikerah ke tempat kejadian sebaik menerima panggilan kecemasan pada 5.54 petang.

Mangsa pertama iaitu seorang lelaki warga emas berusia 84 tahun berjaya dikeluarkan pada 6.54 petang dan hanya mengalami cedera ringan namun isterinya iaitu mangsa kedua yang ditemukan pada 7.53 malam, meninggal dunia sebelum mayatnya dibawa keluar pada 9.15 malam.

Kira-kira sejam setengah kemudian, mayat mangsa ketiga iaitu seorang lelaki yang dikenal pasti sebagai pemilik rumah dibawa keluar pada 10.58 malam.

Operasi SAR ditamatkan pada kira-kira 2 pagi apabila Ketua Polis Daerah Ampang Jaya, ACP Mohamad Farouk Eshak mengesahkan penemuan mayat mangsa keempat dan kelima, kedua-duanya lelaki warga tempatan termasuk seorang pekerja Pengurusan Air Selangor Sdn Bhd (Air Selangor), masing-masing pada 12.46 tengah malam dan 1.59 pagi.

Bagaimanapun, Pengarah Jabatan Bomba dan Penyelamat Selangor, Norazam Khamis berkata, pihaknya akan menggunakan khidmat Unit Anjing Pengesan (K9) di tapak runtuhan bagi memastikan tiada mangsa lain yang terlibat.

Identiti kesemua mangsa yang dibawa ke Hospital Ampang belum dikenal pasti.

Sebuah pusat pemindahan sementara turut dibuka di Dewan Majlis Perbandaran Ampang Jaya (MPAJ) Taman Mega Jaya namun tinjauan Bernama mendapati belum ada mangsa yang berpindah ke situ setakat 3 pagi.

Terdahulu, penghuni di kawasan perumahan itu digemparkan dengan bunyi dentuman kuat berpunca daripada runtuhan tanah yang berlaku sebanyak dua kali ketika hujan lebat petang semalam malah detik-detik kejadian tersebut turut direkodkan oleh orang awam.

Jabatan Meteorologi Malaysia (METMalaysia) sebelum ini meramalkan Kuala Lumpur mengalami hujan berterusan di beberapa kawasan hingga 14 Mac.

Kejadian tanah runtuh itu turut mendapat perhatian Perdana Menteri, Datuk Seri Ismail Sabri Yaakob yang memaklumkan berita sedih tersebut menerusi hantaran ringkas di laman Facebooknya dan meminta orang ramai mendoakan agar semua mangsa dapat diselamatkan.

Menteri Besar Selangor, Datuk Seri Amirudin Shari dalam ciapan di Twitter beliau pula memaklumkan MPAJ turut membantu Jabatan Bomba dan Penyelamat melakukan operasi SAR.-  Bernama


Muhyiddin tak patut buat kenyataan bangkitkan kemarahan pada PRU15

KUALA LUMPUR, 29 Ramadan 1444H, Khamis – Perdana Menteri, Datuk Seri Anwar Ibrahim berkata, Tan Sri Muhyiddin Yassin sebagai ahli politik veteran dan bekas Perdana Menteri sepatutnya tahu bahawa adalah tidak wajar untuk membuat kenyataan terbuka yang mempunyai kecenderungan membangkitkan kemarahan dan berniat jahat semasa Pilihan Raya Umum Ke-15 (PRU15).

Dalam jawapannya kepada kenyataan pembelaan Muhyiddin terhadap saman fitnah difailkannya, Pengerusi Pakatan Harapan (PH) itu mendakwa Muhyiddin telah memutarbelitkan kebenaran dan menyebarkan kepalsuan berhubung gajinya sebagai Penasihat Ekonomi Kerajaan Selangor, terutamanya apabila perkara yang sama telah disangkal secara terbuka olehnya tahun lalu.

Justeru, plaintif mendakwa kenyataan Muhyiddin semasa kempen pilihan raya di Padang Serai menjelang PRU15 tahun lalu, adalah fitnah dan berniat jahat.

“Muhyiddin sepatutnya tahu bahawa tidak wajar untuk membuat kenyataan umum yang mempunyai kecenderungan membangkitkan kemarahan dan mencetuskan perasan niat jahat, tidak puas hati atau permusuhan antara individu dan calon, untuk mendorong mana-mana pemilih atau pengundi sebelum, semasa dan selepas pilihan raya, lebih-lebih lagi, apabila kenyataan tersebut bersifat fitnah dan berniat jahat.

“Walau bagaimanapun, defendan meneruskan untuk membuat perkara yang sama (menuduh fitnah dan/atau perkataan fitnah) melalui ucapannya dalam kempen pilihan raya yang jelas tidak dapat dinafikan melanggar Akta Kesalahan Pilihan Raya 1954,” kata Anwar dalam jawapan balasnya kepada Pengerusi Perikatan Nasional, yang difailkan melalui S.N Nair & Partners bertarikh 16 Februari 2023.

Beliau seterusnya mendakwa tidak sukar bagi Muhyiddin untuk mengakses rekod Hansard Parlimen yang tersedia secara umum sebelum membuat dakwaan itu.

Ahli Parlimen Tambun itu berhujah bahawa Muhyiddin tidak mempunyai kewajipan undang-undang untuk mengeluarkan kenyataan yang didakwa palsu dan berniat jahat di kawasan Padang Serai yang bukan kawasan Parlimen Pagoh.

Dalam saman itu, Anwar, 75, mendakwa 5 Disember lepas, Muhyiddin telah mengeluarkan kata-kata fitnah terhadapnya dalam ucapan semasa ‘Grand Finale Perikatan Nasional Padang Serai’ di Taman Selasih, Kulim, sebagai menyokong calon PN ke-15. Pilihan Raya Umum, Datuk Azman Nasrudin, yang dihadiri orang ramai.

Dalam saman tersebut, Anwar, 75, mendakwa pada 5 Disember lepas, Muhyiddin, telah membuat kenyataan fitnah itu dalam satu ucapan semasa ‘Grand Finale Perikatan Nasional Padang Serai’ di Taman Selasih, Kulim sebagai menyokong calon PN, Datuk Azman Nasrudin bagi Pilihan Raya Umum ke-15 dengan ratusan pengunjung telah menghadiri ceramah tersebut.

Anwar menuntut, antara lain ganti rugi am, ganti rugi teruk, ganti rugi teladan dan perintah injunksi untuk menghalang Muhyiddin daripada terus menerbitkan atau mengedarkan kenyataan fitnah yang serupa.

Pada 17 Januari, Muhyiddin dalam pernyataan pembelaannya mendakwa, antara lain, Anwar tidak seharusnya tersinggung dengan kritikan dan persoalan yang dibangkitkannya dalam ucapannya. – Bernama


Malang…bila ada pembangunan, jati diri makin hilang entah ke mana

BANGI, 27 Syawal 1442H, Selasa – Tidak ada ertinya pembangunan jika didirikan tanpa jati diri agama, bangsa dan negara.

Menyifatkan perkara itu sesuatu yang malang, pemerhati politik, Prof Dr Ridhuan Tee Abdullah berkata, apabila berlaku pembangunan, jati diri ini semakin hilang entah ke mana.

Lebih menyedihkan apabila ia melibatkan Pihak Berkuasa Tempatan (PBT) yang memberi kelulusan dan syarikat berkaitan kerajaan (GLC) turut tidak memberikan nama-nama yang ada jati diri.

“Usahlah ditanya syarikat-syarikat swasta ultra kiasu, jangan haraplah langsung nama-nama dalam bahasa Melayu akan digunakan

“… kerana memang dalam perancangan untuk menghilangkan semua jati diri itu,” katanya dalam kenyataan disiarkan Ismaweb.net hari ini.

Mengulas lanjut, beliau berkata, ini belum termasuk lagi, papan tanda, nama kedai, banner, bunting dan apa jua risalah awam yang digantung dan disebarkan di merata tempat dengan kelulusan PBT.

“Bahasa kebangsaan langsung tidak didaulatkan. Ada yang sepenuhnya dalam bahasa Inggeris dan bahasa Cina. Mahu kata apa lagi.

“Yang mencadangkan nama projek adalah syarikat berkaitan, yang meluluskan adalah PBT. Jati diri ini semakin hilang,” katanya.

Beliau mengetengahkan hidup akan lebih bermakna sekiranya dapat memberikan sesuatu dan menyumbang kepada agama, bangsa dan negara, terutama dalam menjaga semua jati diri ini, selain menolak segala bentuk rasuah yang boleh menghancurkan jati diri negara.

“Tidak ada ertinya bangunan didirikan ratusan tingkat. Begitu juga tidak ada ertinya pembangunan, jika tanpa jati diri agama, bangsa dan negara.

“Jangan sampai kita dikutuk oleh generasi akan datang, hanya kerana kelalaian kita yang disengajakan demi mendapat habuan dunia. Pastikan kita manusia berbeza dengan kera dan babi,” katanya.

BACA PENUH ULASAN PROF DR RIDHUAN TEE ABDULLAH DI KOLUMNIS ISMAWEB.NET


Liga Dunia Islam perkukuh kerjasama dengan Malaysia tangani ancaman pengganas

RIYADH, 29 Syaaban 1442H, Ahad – Liga Dunia Islam (MWL) komited untuk memperkukuh kerjasama dengan Malaysia dalam menangani isu terorisme, kata Setiausaha Agungnya Dr Mohammad Abdul Karim Al-Issa.

Al-Issa berkata kerjasama itu akan tertumpu kepada perkongsian kepakaran deradikalisasi dan memerangi ancaman pemikiran terorisme.

“Kumpulan pengganas sering memburukkan imej agama Islam dan mengancam keselamatan Islam dan penganutnya.

“MWL dan Malaysia menerusi pejabat Menteri Hal Ehwal Agamanya akan meneruskan kerjasama memerangi golongan ini bagi memastikan imej Islam dapat dijaga dengan baik,” katanya.

Beliau berkata demikian kepada media Malaysia selepas pertemuan empat mata dengan Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri di pejabat MWL di sini pada Sabtu.

Zulkifli kini berada di Arab Saudi untuk lawatan kerja bermula Jumaat lepas hingga 18 April ini atas jemputan MWL.

Dalam pertemuan yang berlangsung kira-kira satu jam itu, mereka turut berbincang tentang kerjasama hal ehwal Islam yang menumpukan pelbagai aspek termasuk dakwah serta saling bertukar pandangan dan pengalaman di antara kedua-dua pihak.

Al-Issa turut memuji Malaysia dalam menguruskan keharmonian agama dan pelbagai etnik serta melihat ia mampu menjadi contoh kepada negara lain.

“Malaysia dikagumi dan layak menjadi model negara yang mengamalkan wasatiyah persefahaman antara negara dan meraikan kepelbagaian agama yang membentuk masyarakat majmuk di negara ini,” katanya.

MWL yang ditubuhkan pada 1962 merupakan sebuah badan bukan kerajaan Islam yang berpangkalan di Makkah, berperanan memperjelaskan mesej sebenar Islam dengan nilai-nilai kesederhanaan, keamanan dan toleransi.

Sementara itu, Zulkifli berkata kerjasama dengan MWL selaras dengan memorandum persefahaman (MoU) yang ditandatangani Perdana Menteri Tan Sri Muhyiddin Yassin ketika kunjungannya ke Arab Saudi Mac lepas.

“Saya lihat hubungan Malaysia dan WML sudah begitu lama…hampir setiap tahun kita hantar para mufti, pengerusi Majlis Fatwa Kebangsaan dan tokoh ulama untuk menyertai muktamar yang dianjurkan mereka.

“Apa yang saya lihat dalam pertemuan ini ialah satu bentuk kerjasama yang mungkin dapat kita lakukan dengan lebih tersusun terutama bantuan kepada mereka yang memerlukan, selain dakwah dan manhaj wasatiyah,” katanya. – Bernama


Arab Saudi kecam Israel bina 800 unit rumah Yahudi di Tebing Barat

RIYADH, 29 Jamadilawal 1442H, Rabu – Arab Saudi mengecam keras keputusan rejim pengganas Israel untuk membina 800 unit perumahan baharu Yahudi di Tebing Barat yang dijajah.

Dalam satu kenyataan, Kementerian Luar Negeri menegaskan Arab Saudi menolak langkah itu, kerana menyifatkannya sebagai pelanggaran terbaru terhadap undang-undang antarabangsa,  mengancam keharmonian dan melemahkan usaha penyelesaian dua negara.

Isnin lalu, Perdana Menteri Israel, Benjamin Netanyahu menyambut baik pembinaan 800 rumah haram Yahudi.

“Kami suka cita mengumumkan bahawa 800 pangsapuri baharu telah dibangunkan di Judea dan Samaria.

“Kita di sini akan terus membangunkan tanah Israel,” tulis Netanyahu menerusi kenyataan di Twitter.

Langkah itu dilakukan menjelang pelantikan Presiden Amerika Syarikat (AS) yang baharu, Joe Biden pada 20 Januari.

Tebing Barat, termasuk Baitulmaqdis Timur di anggap sebagai wilayah yang dijajah di bawah undang-undang antarabangsa, sekali gus menjadikan penempatan Yahudi di kawasan itu sebagai tidak sah.-  Agensi


Malaysia, Indonesia setuju laksana koridor perjalanan secara berperingkat – PM

JAKARTA,5 Rabiulakhir 1443H, Rabu – Malaysia dan Indonesia bersetuju untuk melaksanakan koridor perjalanan antara kedua-dua negara melalui aturan Travel Corridor Arrangement atau Vaccinated Travel Lane, memandangkan kedua-dua negara semakin pulih daripada pandemik COVID-19.

Perdana Menteri Datuk Seri Ismail Sabri Yaakob berkata, menteri-menteri berkaitan akan memperhalusi inisiatif itu supaya sempadan kedua-dua negara dapat dibuka membabitkan laluan Kuala Lumpur-Jakarta-Kuala Lumpur dan Kuala Lumpur-Bali-Kuala Lumpur.

“Jika dipercepatkan urusan untuk butirannya, pernyataan bersama akan dibuat untuk mengumumkan pembukaan sempadan antara Malaysia dan Indonesia,” katanya dalam sidang media bersama Presiden Joko Widodo di Istana Bogor sempena lawatan sulung rasmi tiga hari beliau yang bermula pada Selasa.

Mengenai pekerja migran warganegara Indonesia di Malaysia, beliau memberi jaminan untuk terus memelihara kebajikan dan perlindungan rakyat Indonesia yang bekerja di Malaysia.

Ismail Sabri berkata Akta Standard Minimum Perumahan, Penginapan dan Kemudahan Pekerja 1990 (Akta 446) telah diluluskan pindaannya tahun lepas, yang menjamin keselesaan penginapan pekerja, bukan sahaja untuk rakyat Malaysia tetapi juga untuk rakyat asing termasuk dari Indonesia. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Oman buka ruang udara untuk pesawat Israel

MUSCAT, 3 Syaaban 1444H, Jumaat – Pihak Berkuasa Penerbangan Awam (CAA) Oman memaklumkan ruang udara negara Teluk Arab itu akan dibuka untuk semua syarikat penerbangan awam termasuk Israel.

Langkah itu bagi membolehkan syarikat penerbangan Israel menggunakan koridor Arab Saudi-Oman untuk mengurangkan masa penerbangan ke Asia.

Seperti Oman, Arab Saudi tidak mempunyai hubungan rasmi dengan Israel, namun negara itu membuka ruang udaranya kepada semua syarikat penerbangan pada musim panas lalu.

Bagaimanapun, pihak berkuasa Israel memberitahu bahawa koridor itu tidak boleh dilaksanakan sehingga Oman turut bersetuju.

“Menguatkuasakan keperluan antarabangsa dan setempat terhadap diskriminasi dalam berurusan dengan pesawat awam, Pihak Berkuasa Penerbangan Awam mengesahkan ruang udara terbuka kepada semua syarikat penerbangan,” kata CAA dalam satu kenyataan di Twitter.

Sementara itu, Menteri Luar Israel, Eli Cohan mengucapkan terima kasih kepada pemerintah Oman, Sultan Haitham bin Tariq Al-Said dan menyifatkan laluan itu membantu memendekkan perjalanan ke Asia, selain mengurangkan kos kepada warga Israel.

Syarikat penerbangan Israel, El Al berkata, selain memendekkan tempoh penerbangan, kini pihaknya mengkaji pembukaan laluan baharu ke Australia dan memulakan semula perjalanan ke India.

Membuka ruang udara Arab Saudi untuk penerbangan ke dan dari Israel adalah salah satu tumpuan lawatan Presiden Amerika Syarikat (AS), Joe Biden ke rantau itu.

Langkah itu diambil ketika AS dan Israel berusaha untuk membina pakatan normalisasi hubungan antara Tel Aviv dan dua negara Teluk Arab.-  Agensi


Portal Mandarin: ANGKASA serah memorandum kepada Pejabat SPRM esok

BANGI, 2 Safar 1442H, Ahad – Angkatan Pemuda-Pemudi BERJASA (ANGKASA) akan menyerahkan memorandum dan petisyen bantahan bagi menuntut Suruhanjaya Pencegahan Rasuah Malaysia (SPRM) menutup portal rasmi berbahasa Mandarin.

Penyerahan memorandum itu akan diketuai Ketua Unit Mobilisasi ANGKASA, Hazry Saimin di Ibu Pejabat SPRM di Putrajaya jam 10 pagi esok.

Dengan tema berpakaian ungu dan mewajibkan pemakaian pelitup muka, petisyen bantahan berkenaan akan diserahkan kepada Ketua Pengarah SPRM.

Semalam, BERJASA melancarkan petisyen mendesak SPRM menutup portal rasmi bahasa Mandarin dengan segera.

Petisyen yang dilancarkan di platform change.org itu kini telah mendapat lebih 11,000 tandatangan daripada seluruh rakyat Malaysia.


Kertas siasatan MB Kedah dirujuk ke pejabat pendakwaan negeri

KEPALA BATAS, 13 Zulkaedah 1442H, Khamis  – Kertas siasatan kes Menteri Besar Kedah Muhammad Sanusi Md Nor berhubung dakwaan beliau memandu uji kereta di sebuah pusat jualan dan pameran kenderaan di Autocity Juru di sini baru-baru ini, telah dihantar kepada Pengarah Pendakwaan Negeri (PPN) Pulau Pinang.

Ketua Polis Pulau Pinang Datuk Sahabudin Abd Manan berkata, buat masa ini, pihaknya masih menunggu arahan daripada PPN untuk tindakan seterusnya.

“Kertas siasatan itu sebelum ini dihantar ke Bukit Aman dan telah dikembalikan kepada kami untuk diserahkan kepada PPN bagi tindakan selanjutnya. Memang kena hantar ke Bukit Aman terlebih dahulu kerana ia melibatkan penjawat awam (menteri besar).

“Lagipun siasatan ini mengambil sedikit masa kerana ia (siasatan) dijalankan berdasarkan video dan gambar yang tular, jadi polis perlu merekodkan keterangan daripada pelbagai pihak terlibat dan mendapatkan rakaman kamera litar tertutup di kawasan tersebut,” katanya pada sidang akhbar, di sini hari ini.

Katanya,  kes itu disiasat menurut Seksyen 269 Kanun Keseksaan dan Peraturan 17(1) Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2021.

Sebelum ini, komuniti media sosial kecoh selepas gambar dan video memaparkan individu dipercayai Muhammad Sanusi memandu uji sebuah kereta pada 5 Jun lepas, sedangkan negara masih berada di bawah sekatan pergerakan penuh yang mana pusat jualan dan pameran kenderaan antara sektor tidak dibenarkan beroperasi. -Bernama


Lebih 71,000 saman dalam Operasi Khas Ubah Suai Ekzos bulan lepas

KUALA LUMPUR, 20 Syaaban 1442H, Jumaat – Polis Diraja Malaysia (PDRM) mengeluarkan 71,127 saman atas pelbagai kesalahan dalam Operasi Khas Ubah Suai Ekzos yang diadakan bermula 1 hingga 31 Mac lepas.

Pengarah Jabatan Siasatan dan Penguatkuasaan Trafik (JSPT) Bukit Aman Datuk Azisman Alias berkata daripada jumlah itu, sebanyak 6,954 saman adalah atas kesalahan mengubah suai ekzos, merangkumi 4,926 ke atas motosikal, 1,627 melibatkan kereta dan bakinya 401 saman membabitkan kenderaan-kenderaan lain.

“Selain itu, sebanyak 2,781 kenderaan disita membabitkan 2,696 motosikal, kereta (66) dan lain-lain kenderaan (19),” katanya dalam kenyataan hari ini.

Menurutnya kenderaan disita bagi tujuan pemeriksaan dan akan diserahkan semula selepas kenderaan diubah suai kembali kepada spesifikasi asal.

Tegasnya, operasi serupa akan diadakan dari semasa ke semasa di samping operasi lain bagi membanteras samseng jalanan, mabuk, langgar lampu merah dan lain-lain.

Selain itu, Azisman berkata hampir RM32 juta bayaran saman membabitkan 291,157 saman telah dibayar menerusi MyBayar Saman setakat 31 Mac lepas. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.